Malaysia Airlines rakan penerbangan rasmi Liga-M 2022

KUALA LUMPUR, 2 Mac -- Syarikat penerbangan Malaysia Airlines terus mengorak langkah kerjasama dalam industri bola sepak tempatan apabila menjadi rakan penerbangan rasmi saingan Liga Malaysia (Liga-M) 2022.Liga Bola Sepak Malaysia (MFL) dalam satu kenyataan memaklumkan memorandum persefahaman (MoU) ditandatangani Malaysia Aviation Group (MAG) dan badan pentadbir liga bola sepak tempatan itu menyaksikan Malaysia Airlines menyediakan perjalanan selamat dan lancar untuk MFL selain menyokong aktivitinya termasuk persidangan tempatan dan antarabangsa, klinik bola sepak dan pertandingan profesional di bawah pengelolaannya.Selain itu, kenyataan itu memaklumkan lanjutan daripada komitmennya sebagai rakan penerbangan rasmi untuk MFL, MAG pula akan memanfaatkan rangkaian organisasi mereka menerusi pelaksanaan kempen, penjenamaan serta acara bersama dengan Firefly, MASwings, MHholidays dan Enrich.MoU itu ditandatangani Ketua Pegawai Eksekutif MFL Stuart Ramalingam dan Ketua Pegawai Pemasaran dan Pengalaman Pelanggan Kumpulan Malaysia Airlines Berhad (MAB) Lau Yin May.Presiden MFL Datuk Ab Ghani Hassan dan Ketua Pegawai Eksekutif Kumpulan MAG Izham Ismail turut hadir menyaksikan pemeteraian perjanjian itu.

Stuart berkata perkongsian MFL dengan MAB melambangkan kedua-dua jenama bersatu untuk meningkatkan taraf dunia bola sepak Malaysia ke tahap lebih tinggi, selaras dengan agenda negara.“Kami berbesar hati mengalu-alukan syarikat penerbangan kebangsaan kami ke Liga Malaysia. Dengan musim baharu dan perlawanan dijadual sepanjang tahun ini, ahli persaudaraan bola sepak Malaysia dan peminat yang ingin mengembara ke seluruh negara boleh mengambil kesempatan daripada peningkatan frekuensi Malaysia Airlines terutama dari Sabah dan Sarawak,” katanya.Izham pula yakin hubungan simbiotik antara Malaysia Airlines dan MFL akan memanfaatkan peminat bola sepak di seluruh negara iaitu dengan menyatukan peminat bersama pasukan kegemaran mereka terutama penyokong dari Sabah dan Sarawak, yang kini boleh menikmati lebih banyak perlawanan di semenanjung dan sebaliknya melalui peningkatan kekerapan penerbangan.Pemeteraian MoU tersebut susulan perkongsian terbaharu MAB dengan Persatuan Bola Sepak Malaysia (FAM) dan Kelab Bola Sepak Johor Darul Ta’zim (JDT) sebelum ini, sekali gus menunjukkan dedikasi tidak berbelah bahagi syarikat penerbangan itu dalam usaha menyokong pembangunan bakat bola sepak tanah air.-- BERNAMA


Sukan SEA edisi ke-31: BAM pertaruh pemain remaja, pelapis ke Hanoi

KUALA LUMPUR, 2 Mac- Menjelang Sukan Sea Hanoi 2022 yang dijadualkan berlangsung mulai 12 Mei sehingga 23 Mei ini.Persatuan Badminton Malaysia, BAM akui terpaksa mempertaruhkan barisan muda untuk membawa cabaran ke temasya terbesar rantau Asia Tenggara itu.Setiausaha Agung BAM, Datuk Kenny Goh berkata, perjuangan kem negara akan menggabungkan kombinasi pemain remaja dan pelapis."Kami memberi cadangan untuk Sukan Sea.. pemain pelapis dan juga ada beberapa pemain daripada 'junior skuad'. Ini adalah kerana tahun ini kebetulan Piala Thomas dan Uber dianjurkan pada bulan Mei agak hampir dengan Sukan Sea, maka fokus kami sudah pasti Piala Thomas dan Uber tetapi Sukan Sea ini pun agak penting, jadi kita akan hantar pemain pemain yang saya yakin akan beri yang terbaik," katanya.Beliau berkata demikian pada sidang media Mesyuarat Jawatankuasa Pemilihan Sukan SEA di Wisma MOM siang tadi.

(Setiausaha Agung BAM, Datuk Kenny Goh)

Sementara itu mengulas berkenaan kemampuan pemain muda bagi mempertahankan tiga emas yang dirangkul pada edisi lalu, Pengarah Kejurulatihan Perseorangan, Wong Choong Hann percaya mereka mampu melakar kejutan."Memang jika diberikan pilihan tanpa memilih Thomas atau Uber, kita boleh pamerkan lebih kuat lagi tapi dengan keutamaan kali ini kepada Thomas/ Uber kita kena namakan barisan ini. Namun tidak maksud mereka tidak kuat kerana memang banyak negara juga akan buat pilihan ini, jadi kita percaya mereka mampu buat persembahan yang memuaskan dan mengejutkan," kata Choong Hann.

(Pengarah Kejurulatihan Perseorangan, Wong Choong Hann)

Kem negara akan dibarisi 10 atlet lelaki dan 10 atlet wanita yang disenaraikan dalam kategori A.


Nazim Azman ikat kontrak bersama Hitech GP untuk musim 2022

KUALA LUMPUR, 2 Mac- Nazim Azman sah menjadi pemandu Malaysia pertama berlumba dalam Formula 3 (F3) untuk musim 2022 selepas menandatangani kontrak dengan pasukan Hitech Grand Prix (Hitech GP).Pengumuman itu dibuat menerusi laman web Kejohanan F3 Persekutuan Automobil Antarabangsa (FIA), semalam.Nazim 20 tahun, melengkapkan barisan pemandu skuad yang berpengkalan di Silverstone, bersama dua lagi pemandu, Kaylen Frederick dan Isack Hadjar.Pemandu kelahiran Kuala Lumpur itu dalam kenyataan berkata, dia amat teruja untuk melangkah ke siri FIA F3 bersama Hitech GP.

Menurutnya, pasukan berkenaan yang pernah menjuarai perlumbaan kategori F3 akan memberikan platform terbaik kepadanya untuk bersaing menentang bakat-bakat muda terbaik di dunia.“Saya tidak sabar untuk berlumba di Bahrain sekali lagi, meninjau beberapa litar paling ikonik di Eropah, sebahagiannya sudah saya kenal dan ada juga yang baharu bagi saya. Saya tidak boleh nafikan bahawa ini adalah satu langkah besar untuk saya, tetapi setelah berlumba dan menang dalam kedua-dua siri Terbuka British dan EuroFormula, saya percaya bahawa saya sudah bersedia untuk cabaran ini,” katanya.Nazim mempamerkan persembahan hebat sepanjang musim 2021 dalam Kejohanan Terbuka Euroformula, menang sekali dan berjaya menaiki podium sebanyak tujuh kali untuk menduduki tempat keempat keseluruhan.Beliau memandu pada ketiga-tiga hari ujian pascamusim 2021 di Valencia, Sepanyol, menghabiskan dua hari pertama dengan Jenzer Motorsport dan hari terakhir dengan Charouz Racing System, kali pertama baginya merasai pengalaman memandu jentera F3.Nazim membuat penampilan sulungnya pada musim 2016-2017 Kejuaraan Formula 4 (F4) Asia Tenggara dan sejak itu, Nazim memperoleh lebih banyak pengalaman dalam perlumbaan F4 Sepanyol, SMP F4, Siri Formula Masters Asia dan F4 Itali.Beliau menghabiskan dua musim di British Racing Drivers' Club (BRDC) British F3, yang menyaksikan Nazim menduduki tempat ketiga bersama Carlin pada 2020, sebelum beralih ke Euroformula.


Saingan Liga Malaysia: Pemain KDA FC diseru punya minda berkelas juara

ALOR SETAR, 2 Mac- Pemain skuad Liga Super, Kedah Darul Aman (KDA FC) diseru supaya mempunyai minda berkelas juara dalam mengharungi saingan Liga Malaysia musim ini. Harapan itu disuarakan Penaung KDA FC, Tan Sri Dr. Mohd Daud Bakar buat skuad Sang Hijau Kuning menjelang aksi pembuka tirai menentang Sarawak United di Kuching pada 4 Mac ini.Menurut beliau, pemain perlu mempunyai semangat kesukanan dan minat yang tinggi dalam usaha kelab berkenaan mencipta kejayaan.  Tambahnya, pemain perlu cepat menyesuaikan diri dengan persekitaran baharu ketika bertanding tidak kira di dalam mahupun luar negara. "Kita perlu kepada minda kejayaan untuk pemain menjadi lebih bagus. Kita juga perlu ada pemikiran positif yang kuat untuk menang. Selain itu kita perlu tanamkan keseronokan dan keterujaan untuk membuat yangterbaik demi mencapai kejayaan," katanya. Beliau berkata demikian pada Majlis Bacaan Yassin dan Doa Selamat bersama pengurusan dan pemain pasukan KDA FC di Aafiyat Holdings, Alor Setar, Kedah, malam tadi.Majlis itu turut memuktamadkan penajaan Aafiyat Group bersama KDA FC sebagai rakan rasmi meliputi sokongan tajaan kemudahan, wang tunai dan produk.

(Penaung KDA FC, Tan Sri Dr. Mohd Daud Bakar berucap ketika Majlis Bacaan Yassin dan Doa Selamat bersama pengurusan dan pemain pasukan KDA FC di Aafiyat Holdings, Alor Setar)

Selain saingan liga tempatan, skuad kendalian Aidil Sharin Sahak itu akan bertanding pada Kejohanan Piala AFC yang akan berlangsung di Bali, Indonesia bermula 24 hingga 30 Jun depan.  Kedah diundi dalam kumpulan G bersama kelab Filipina, Kaya FC; Bali United FC, Indonesia dan pemenang play off antara kelab dari Kemboja dan Laos.


2,100 dijangka sertai L'Étape by Tour de France yang pertama di Malaysia Jun depan

KUALA LUMPUR, 2 Mac - Sejumlah 2,100 penunggang basikal amatur dan veteran dijangka mengambil bahagian dalam acara L'Étape oleh Tour de France buat julung kalinya dianjurkan di Malaysia, yang dijadualkan berlangsung di Desaru Coast, Johor, Jun depan.Pengumuman itu dibuat oleh Iskandar Investment Berhad (IIB) semasa acara Taklimat Perniagaan dan Peluang Rangkaian Johor, Malaysia-Perancis di Pavilion Perancis pada Ekspo 2020 Dubai, Emiriah Arab Bersatu, Isnin lepas.Presiden dan Ketua Pegawai Eksekutif IIB Datuk Khairil Anwar Ahmad berkata kerjasama dengan Tour de France akan memberi peluang kepada mereka untuk mengukuhkan kedudukan Iskandar Puteri sebagai destinasi acara berbasikal, mengimbangi antara perniagaan dan gaya hidup, serta destinasi pelaburan pilihan di rantau Asia Tenggara.“Kami sangat teruja dan tidak sabar untuk menjayakan acara itu kerana kami sentiasa menyokong sukan berbasikal sebagai sukan pilihan. Dengan membawa masuk acara antarabangsa ini, ia akan meletakkan Johor dalam pelan hala tuju ke arah acara sukan bertaraf dunia,” katanya dalam kenyataan.

IIB berkata memandangkan populariti sukan berbasikal kini dilihat semakin melonjak sejak kemunculan COVID-19 dan menjadi pilihan utama aktiviti sukan di Malaysia, IIB telah membangunkan kawasan khusus di Iskandar Puteri yang dilengkapi dengan lorong berbasikal, jalan lebih lebar dan ciri-ciri keselamatan, yang menarik minat penunggang basikal dari jauh dan dekat.L'Étape de Tour ialah acara berbasikal beramai-ramai tahunan yang membolehkan penunggang basikal amatur untuk berlumba di laluan yang sama seperti peringkat Tour de France.Siri ini kini telah berkembang ke 14 negara antarabangsa seperti China, Thailand, Mexico, Brazil, serta Australia, dan kini Malaysia. - BERNAMA


PARIS, 2 Mac- Bintang tenis Rusia, Daniil Medvedev mencapai kemuncak status kariernya apabila dinobat sebagai pemain nombor satu dunia dalam senarai kedudukan terbaharu yang dikeluarkan Persatuan Tenis Profesional.

(Daniil Medvedev dinobat pemain tenis nombor satu dunia)

Medvedev menjadi pemain ketiga dari Rusia menduduki kedudukan tersebut yang sebelum ini dipegang bintang Serbia, Novak Djokovic.Pemain berusia 26 tahun itu berjaya memecah dominasi Djokovic, Roger Federer, Rafael Nadal dan Andy Murray yang pernah menduduki ranking berkenaan dalam tempoh 18 tahun.Sepanjang kariernya, Medvedev telah menjuarai 13 gelaran utama, termasuk Terbuka Amerika Syarikat 2021 dan Pusingan Akhir Jelajah ATP 2020.Bagaimanapun, kejayaan Medvedev itu hadir pada masa tidak sesuai apabila seluruh dunia ketika ini sedang mengecam tindakan negaranya, Rusia yang menyerang Ukraine. -AFP


Liga Futsal Premier: KL bukan lagi pasukan tercorot

SHAH ALAM, 2 Mac - Kuala Lumpur berjaya menamatkan kemarau kemenangan dalam lapan  perlawanan selepas menundukkan ATM dengan keputusan 6-3 pada Kejohanan Liga Futsal Premier Malaysia (MPFL).

Dalam saingan yang berlangsung di Kompleks Sukan Negara, pemain Kuala Lumpur, Fadhli Jafri beraksi cemerlang dengan mencipta hatrik.

(Perlawanan antara Kuala Lumpur dan ATM pada Kejohanan Liga Futsal Premier Malaysia)

Tiga lagi gol Kuala Lumpur diperoleh menerusi Nazmi Norrizal yang menjaringkan dua gol sebelum Nik Rais Nik Ali melengkapkan enam gol buat pasukannya.

Sementara itu, tiga jaringan ATM masing-masing disumbangkan oleh Fazal Asyraf Fazal Rahim, Alif Iqwan Hussin dan Imran Ahmad pada minit ke-19, 22 dan 25.

Kuala Lumpur kini mengumpul enam  mata, naik satu anak tangga memintas Perak di kedudukan tercorot manakala ATM kekal di kedudukan ke-13 liga dengan sembilan mata.


Kejohanan badminton bertaraf semi-profesional berpotensi lahirkan lebih banyak pemain kebangsaan

PUCHONG, 1 Mac - Penganjuran kejohanan bertaraf semi-profesional wajar diperbanyak sebagai langkah pembangunan sukan badminton.Ketua Pegawai Eksekutif House of Oxygen (HOO), Azri Hamzah berkata lebih ramai bakat buat pasukan kebangsaan dapat dicungkil menerusi kejohanan semi-profesional.Kejohanan seumpama itu juga dapat mewujudkan persekitaran yang kompetitif dalam sukan badminton tempatan.

(Azri Hamzah ditemu bual selepas pertandingan badminton anjuran House of Oxygen)

Azri menambah, kejohanan semi-profesional seharusnya mudah dianjur memandangkan kini terdapat banyak Pusat Badminton ditubuhkan selain hadiah wang tunai bagi setiap kategori."Jadi kami di House of Oxygen sentiasa menyokong, sentiasa memberi sokongan yang padu kepada sukan badminton terutamanya di peringkat bawah sehingga peringkat atas. Jadi dengan adanya program berkenaan , kita mengharapkan sukan badminton di Malaysia ini akan lebih terus maju" kata Azri kepada wartawan, di sini."Ini adalah bagus untuk pemain-pemain amatur kerana mereka selalunya bermain antara mereka dan kejohanan tersebut mereka dapat sedikit bermain dengan pemain pemain baik lebih profesional dan memberikan impak yang baik yang positif kepada pemain-pemain amatur," kata bekas pemain kebangsaan, Ameer Amri Zainuddin.Selain Ameer, pemain profesional yang turut bersaing dalan kejohanan itu ialah Razif Latif, Koo Kein Kiat dan ramai lagi.


KDA FC: tampil jersi baharu, harungi saingan musim 2022

ALOR SETAR, 1 Mac- Naib juara Liga Super 2021, Kedah Darul Aman (KDA FC) tampil dengan jersi baharu pasukan bagi mengharungi saingan musim 2022.  Pelancaran jersi baharu tersebut dilakukan secara maya dan disiarkan menerusi laman facebook rasmi KDA FC.  Ketua Pegawai Eksekutifnya, Khamal Idris Ali dalam satu kenyataan berkata, pemilihan warna dan fabrik kali ini lebih istimewa dengan teknologi tersendiri dan terkini oleh penaja iaitu Lotto. KDA FC mengeluarkan kit jersi HOME dengan serba kuning, AWAY dengan warna maroon dan hijau, manakala kit jersi penjaga gol berwarna oren, kelabu dan biru. Ciri-ciri menarik jersi kali ini adalah rekaan eksklusif melalui kesan kain timbul 3D, kain lebih eksklusif dan ringan dengan hanya berat 135gsm, logo silikon berwarna penuh dan teknologi DEEP DRY Lotto.Untuk jersi HOME pula, rekaan mural padi disemat erat di dada pemain, sementara AWAY rekaan berulang V melalui geometrik 'V' dan pilihan warna menarik bagi jersi penjaga gol KDA FC di musim 2022 melalui corak abstrak pada kain jersi.

(Jersi KDA FC HOME dengan serba kuning, AWAY dengan warna maroon dan hijau)

Buat masa ini, kit jersi pasukan KDA FC dibuka untuk tempahan awal melalui saluran E-dagang Lotto melalui Shopee Prestige Sports dan akan mendapat stok paling awal pada 10 Mac depan, manakala bagi tempahan awal melalui KDA Store, penyokong boleh mendapatkan stok awal bermula 25 Mac depan.

Logo penaja yang terpapar di jersi adalah DXN Industries (M) Sdn. Bhd. sebagai penaja utama di bahagian hadapan jersi, manakala penaja bersama Energy Eco Berhad dan Data Sukan Sdn. Bhd. di bahagian lengan jersi. Sementara penaja lain seperti Berry Pay Sdn. Bhd., Cosmic, Halo Telco dan Al-ikhsan Sports di bahagian belakang jersi selain Lotto yang merupakan penaja bersama mengeluarkan kit pakaian pasukan KDA FC. Musim ini, barisan penaja juga terdiri dari beberapa syarikat baharu terdiri daripada rakan penaja yang memberi dimensi baru suntikan kewangan kepada KDA FC.  KDA FC berharap sokongan penyokong pasukan Sang Kenari dalam semua aspek bukan hanya ketika hari perlawanan malah turut membantu menyumbang dalam pembelian barangan cenderahati dan kit pasukan seterusnya meningkatkan pendapatan pasukan musim ini.


BWF batalkan kejohanan di Rusia dan Belarus

KUALA LUMPUR, 28 Februari- Persekutuan Badminton Dunia (BWF) telah memutuskan untuk membatalkan semua kejohanan yang dijadualkan berlangsung di Rusia dan Belarus sehingga diberitahu kelak berikutan operasi ketenteraan khas Rusia di Ukraine.Badan dunia itu, melalui satu kenyataan, turut mengumumkan bahawa bendera kebangsaan Rusia dan Belarus tidak boleh dipamerkan dan lagu kebangsaan mereka tidak dimainkan di mana-mana kejohanan yang mendapat kebenaran BWF.“BWF menyampaikan rasa simpati kepada Persatuan Badminton Ukraine dan akan memberi sokongan khas kepada komuniti badminton Ukraine.“BWF akan terus memantau keadaan dengan teliti dan akan secara proaktif berunding dengan rakan kongsi pergerakan sukan antarabangsa untuk membincangkan pilihan lain yang berpotensi terhadap kerajaan Rusia dan Belarus,” kata kenyataan itu.Badan induk badminton dunia itu mengeluarkan kenyataan hari ini selepas mesyuarat majlis mereka, mengutuk pencerobohan tentera Rusia ke atas Ukraine dan menyatakan kebimbangan terhadap orang awam yang terjejas dalam konflik itu.Kenyataan itu berkata BWF sangat percaya bahawa sebarang konflik harus diselesaikan tanpa menggunakan sebarang bentuk keganasan dan menyatakan kepercayaan terhadap sumbangan pergerakan sukan ke arah keamanan dan perpaduan antara semua orang.

Serangan Rusia ke atas Ukraine memasuki hari kelima selepas Presiden Rusia Vladimir Putin mengarahkan campur tangan tentera Khamis lalu, beberapa hari selepas mengiktiraf dua enklaf yang dikuasai pemisah di timur Ukraine.Campur tangan itu disambut oleh bantahan daripada masyarakat antarabangsa, dengan Kesatuan Eropah, United Kingdom dan Amerika Syarikat melaksanakan pelbagai sekatan ekonomi terhadap Kremlin.


Saingan Liga Premier Futsal Malaysia (MPFL) 2022

SHAH ALAM, 28 Februari - Pahang Rangers FC terus memberikan tekanan kepada pendahulu liga, Selangor MAC selepas melakar kemenangan 4-1 ke atas Terangganu.Selain itu, Shah Alam City meraih 3 mata selepas menundukkan KPT-PST Mustangs 1-0.Manakala pertemuan antara Negeri Sembilan dan TRM Kelantan FC berkesudahan seri 2-2.Menghampiri penghujung saingan liga, skuad Pahang Rangers berjaya merapatkan jurang mata apabila hanya dibezakan dengan satu gol terhadap Selangor MAC.Pesta gol Pahang bermula pada minit ke-5 hasil ledakan Abu Haniffa disusuli Mahadir Harahap 4 minit kemudian.Mohd Ridzwan Bakri memastikan pasukannya selesa dengan 3-0 menuju masa rehat.Mohd Ridzwan sekali lagi meledak gol 3 minit selepas babak kedua berlangsung.Gol sagu hati Terengganu pula dijaringkan Syed Shahrul Niezam di penghujung babak.Ini adalah kemenangan kelima berturut-turut dilakar oleh Pahang.

Dalam satu lagi aksi , jaringan tunggal Muhammad Ariff Zainudin pada minit ke-18 sudah cukup memberikan 3 mata berharga buat Shah Alam City.Kejayaan itu membolehkan pasukan menghambat Pulau Pinang ditangga ke-6 liga dengan 17 mata dipisahkan hanya dengan jaringan gol.

Sementara itu, pertemuan pertama antara Negeri Sembilan dan TRW Kelantan FC berakhir dengan kedua-dua pasukan berpuas hati dengan satu mata.

Habibi Sultan terlebih dahulu membuka jaringan buat Kelantan sebelum Muhammad Asyraff Abdul Jalal menyamakan kedudukan.A.Kisshaen berjaya mengembirakan pasukannya apabila meledak gol pada minit ke-38.Namun Imran Syamim berjaya memadamkan kelebihan berkenaan dua minit kemudian.


Skuad lawan pedang lelaki negara raih gangsa aksi Asian Junior & Cadet Fencing 2022

TASHKENT, 28 Februari- Skuad lawan pedang lelaki negara tidak pulang tangan kosong apabila membawa pulang pingat gangsa di kejohanan Asian Junior & Cadet Fencing 2022.Pasukan negara dibarisi Kaerlan Vinod Kamalanathan, Jonas Goh Jin Hsien, Wen Hao Goh dan Umar Zafran Badroel Rizwan.

(Malaysia tewas kepada Hong Kong di separuh akhir dengan keputusan 27-45 sekali gus berkongsi tempat ketiga bersama Kuwait)

Dalam aksi yang berlangsung di Tashkent, Uzbekistan itu, Malaysia tewas kepada Hong Kong di separuh akhir dengan keputusan 27-45 sekali gus berkongsi tempat ketiga bersama Kuwait.Terdahulu pada aksi suku akhir, Malaysia menewaskan pasukan India.


Skuad futsal kebangsaan optimis ke separuh akhir Kejuaraan Futsal Persekutuan Bola Sepak AFF 2022

KUALA LUMPUR, 28 Februari- Jurulatih Futsal Kebangsaan, Chiew Chun Yong optimis Malaysia mampu layak ke separuh akhir Kejuaraan Futsal Persekutuan Bola Sepak AFF 2022 meskipun diundi dalam kumpulan sukar bersama juara bertahan, Thailand dan Indonesia.Keyakinan itu berdasarkan aksi positif ditampilkan pemain negara dalam kejohanan Liga Premier Futsal Malaysia (MPFL).Namun jelas jurulatih berusia 60 tahun itu, beliau kini kesuntukan masa kerana hanya mampu mengumpul pemain terbaik selepas MPFL berakhir, iaitu pada pertengahan Mac."Saya perlu segera mencari pemain terbaik serta merangka taktikal dan strategi sesuai dalam tempoh masa persiapan yang singkat. Saya perlu memastikan mereka bersedia untuk berdepan Indonesia dan Thailand.""Ini merupakan cabaran terbesar saya. Tapi sudah tentu saya akan mencari jalan untuk memastikan pemain akan cepat menyesuaikan diri dan bersedia dari segi mental untuk kejohanan ini," kata Chun Yong.

(Skuad futsal negara diundi dalam Kumpulan B bersama Kemboja, Brunei, Indonesia dan Thailand)

Tambah Chun Yong, beliau juga bakal memanggil SEMBILAN muka baru bagi menyertai kem latihan pusat pada hujung Mac.Malaysia diundi dalam kumpulan B yang turut disertai Kemboja dan Brunei.Kejohanan Futsal AFF 2022 akan berlangsung pada 3 hingga 12 April.


MPFL 2022: Pahang Rangers FC terus ekori rapat Selangor MAC

KUALA LUMPUR, 28 Februari- Menghampiri penghujung saingan Liga Premier Futsal Malaysia (MPFL) 2022, Skuad Pahang Rangers berjaya merapatkan jurang mata apabila hanya dibezakan dengan satu gol terhadap Selangor MAC.Pesta gol Pahang bermula pada minit ke-5 hasil ledakan Abu Haniffa disusuli Mahadir Harahap, empat minit kemudian.Mohd Ridzwan Bakri memastikan pasukannya selesa dengan 3-0 menuju masa rehat.Mohd Ridzwan sekali lagi meledak gol, tiga minit selepas babak kedua berlangsung.Gol sagu hati Terengganu pula dijaringkan Syed Shahrul Niezam di penghujung babak.Ini adalah kemenangan kelima berturut-turut dilakar oleh Pahang.

Dalam satu lagi aksi, jaringan tunggal Muhammad Ariff Zainudin pada minit ke-18 sudah cukup memberikan tiga mata berharga buat Shah Alam City.Kejayaan itu membolehkan pasukan menghambat Pulau Pinang di tangga ke-6 liga dengan 17 mata dipisahkan hanya dengan jaringan gol.Sementara itu, pertemuan pertama antara Negeri Sembilan dan TRW Kelantan FC berakhir dengan kedua-dua pasukan berpuas hati dengan satu mata.Habibi Sultan terlebih dahulu membuka jaringan buat Kelantan sebelum Muhammad Asyraff Abdul Jalal menyamakan kedudukan.A.Kisshaen berjaya menggembirakan pasukannya apabila meledak gol pada minit ke-38.Namun Imran Syamim berjaya memadamkan kelebihan berkenaan dua minit kemudian.


Marcelo Bielsa dipecat, Leeds United tewas di laman sendiri

ENGLAND, 28 Februari- Leeds United memecat pengurusnya, Marcelo Bielsa selepas tewas di tempat sendiri, 0-4 kepada Tottenham Hotspurs.

Leeds kini berada hampir zon penyingkiran liga.Bielsa dilantik pada 2018 dan berjaya membawa Leeds ke liga utama untuk pertama kali dalam 16 tahun.Musim lepas mereka menamatkan liga di tangga ke-9 liga.Tewas kepada Spurs merupakan kekalahan keempat berturut-turut.

Pasukan itu kini berada di tangga ke-16 liga, 2 mata di atas zon penyingkiran.Bielsa menjadi popular di Leeds selepas berjaya membawanya ke Liga Perdana dengan corak permainan menarik dan serangan bertenaga.Perancangan sedang dilakukan untuk membuat satu penghormatan terakhir kepada Bielsa di stadium Elland Road.Penggantinya akan diumumkan hari ini.


Piala Liga milik Liverpool

LONDON, 28 Februari- Saingan akhir bola sepak Piala Liga Inggeris menyaksikan Liverpool berjaya memenangi piala pertamanya musim ini selepas penjaga gol Chelsea gagal menjaringkan gol dalam penentuan sepakan penalti.Dalam aksi di Wembley itu, Kepa Arrizabalaga menyepak bola tinggi melepasi palang seterusnya memberi kemenangan 10-11 kepada Liverpool.Arrizabalaga dimasukkan pada saat akhir perlawanan menggantikan Edouard Mendy, namun dia menjadi satunya-satunya pemain yang gagal menjaringkan gol selain gagal menyekat kesemua sepakan penalti pemain Liverpool.Kecekapan Mendy dalam 90 minit permainan juga menyelamatkan Chelsea daripada memberi kemenangan awal kepada Liverpool.

Kedua-dua pasukan berhak menang dengan saling melakukan serangan pada masa sebenar perlawanan.Namun, Liverpool bernasib baik apabila tiga jaringan Chelsea dibatalkan kerana ofsaid.Jaringan oleh pemain Chelsea, Joel Matip juga dinafikan oleh video bantuan pengadil (VAR) kerana pemain pertahanan Liverpool, Virgil van Dijk didapati menarik pemain lawan dalam kotak penalti.


PSNS anjur edisi sulung Kejohanan Skuasy Piala Presiden

SEREMBAN, 27 Februari- Persatuan Skuasy Negeri Sembilan (PSNS) buat julung kalinya menganjurkan Kejohanan Skuasy Piala Presiden yang diadakan di Royal Seri Menanti Golf & Country Club. Presiden PSNS, Tunku Zain Al'abidin Tuanku Muhriz berkata, kejohanan itu bertujuan untuk mengangkat prestasi skuasy ke peringkat negeri sekaligus memberi peluang kepada para pemain untuk mengumpul mata kemenangan bagi meningkatkan ranking dunia mereka. Susulan Pandemik COVID-19, penyertaan dihadkan kepada pemain dalam negara sahaja dengan 48 orang peserta. "Kita ada 48 pemain semua dari Malaysia kecuali satu, tapi sangat penting untuk pemain sebab kejohanan ini mengumpul mata ranking dunia," kata Tunku Zain Al'abidin.Tunku Zain Al'abidin ditemui pada kejohanan Skuasy Piala Presiden di Seri Menanti. Juara bagi pusingan lelaki kejohanan itu berjaya dirangkul oleh Darren Rahul dari Negeri Sembilan manakala bagi pusingan wanita, juara dimenangi oleh Chan Yiwen dari Kuala Lumpur.


Syafiqah hadiah pingat emas pertama buat Malaysia

SINGAPURA, 26 Februari- Pesilat negara, Nur Syafiqah Hamzah menghadiahkan pingat emas pertama buat kontinjen Malaysia pada Kejuaraan Pencak Silat Asia Tenggara 2022 yang berlangsung di sini.Syafiqah yang pernah meraih gangsa pada Kejohanan Pencak Silat Asia 2019, menewaskan wakil tuan rumah, Siti Nazurah Md Yusoff dalam kategori Jurus Tunggal Putri dengan mata kemenangan 9.930 berbanding 9.895 diperoleh lawannya.Kejayaan itu menurut Syafiqah akan menjadi pembakar semangat untuknya terus berusaha lebih gigih terutama memburu kilauan pingat dalam penyertaan di Sukan SEA Vietnam, pada Mei nanti."Ini satu permulaan bagi saya, menang kalah itu belakang kira tetapi saya hanya fikir untuk puaskan hati saya dan jurulatih, memandangkan sudah lama tidak keluar bertanding.Saya hanya fikir untuk melakukan yang terbaik dan Alhamdulillah ia berhasil," katanya.Dalam perlawanan seterusnya, pesilat wanita negara, Nor Farah Mazlan memastikan slot ke pentas final kategori Puteri A selepas menundukkan pencabar dari Vietnam, Vang Hong Phuong dengan keputusan 59-39.Farah dijadual bertemu Nadhrah Sahrin dari Singapura yang menewaskan Dinda Nuraidha dari Indonesia 47-41 dalam perlawanan penentuan pingat emas, hari ini.


Harapan satu piala daripada Terengganu FC

KUALA NERUS, 27 Februari - Sekurang-kurangnya satu satu piala dapat dirangkul pasukan Kelab Bola Sepak Terengganu (Terengganu FC) untuk dimenangi pada musim ini.Demi merealisasikan impian para penyokong yang amat dahagakan kejuaraan buat pasukan tersebut.  Pengerusi Jawatankuasa Pembangunan Belia, Sukan dan Badan Bukan Kerajaan Negeri Terengganu Wan Sukairi Wan Abdullah berkata, sasaran tersebut sesuai dengan persediaan dan kehadiran beberapa tonggak import baharu yang dilihat mampu memantapkan lagi skuad utama Terengganu FC kali ini. "Momentum sedia ada ditambah dengan semua kemudahan yang ada diharap pemain dapat memberikan satu persembahan dan permainan terbaik untuk merealisasikan hasrat dan impian kita. Sekurang-kurangnya satu piala kita dapat dalam musim 2022 ini. InsyaAllah," Sukairi berkata demikian selepas menyempurnakan Majlis Memperkenalkan Para Penaja dan Jersi terbaharu pasukan Terengganu FC pada musim 2022 di Stadium Tertutup Negeri, Kompleks Sukan Gong Badak di sini.  Tahun lalu, Terengganu FC gagal mencapai sasaran apabila menamatkan saingan Liga Super dikedudukan keempat dan separuh akhir Piala Malaysia, serta gagal beraksi dalam saingan Piala AFC musim ini.  Manakala Terengganu FC II pula berjaya mencapai sasaran apabila menamatkan saingan Liga Perdana dikedudukan ketiga.


Piala Sumbangsih: JDT menang 3-0 ke atas KL City FC

ISKANDAR PUTERI, 26 Februari- Johor Darul Takzim (JDT) menepati ramalan apabila berjaya menjulang Piala Sumbangsih buat kali kelima berturut-turut selepas menewaskan Kuala Lumpur City (KL City) FC 3-0 di Stadium Sultan Ibrahim di sini.Kejayaan tersebut berjaya menebus kembali dendam JDT atas kekalahan kepada KL City FC pada final Piala Malaysia musim lalu.Skuad Harimau Selatan itu tampil agresif sejak awal babak pertama dengan gerakan berbahaya trio serangannya, Fernando Forestieri, Natso Insa dan Arif Aiman Hanapi.Akhirnya, pada minit ke-26, JDT berjaya merobek gawang KL City FC menerusi tandukan Nazmi Faiz yang menarik umpanan menarik.Empat minit kemudian, Fernando Forestieri melebar jaringan buat JDT untuk selesa mendahului 2-0 sebelum rehat.KL City FC cuba bangkit di babak kedua, namun usaha skuad kendalian Bojan Hodak itu masih gagal menghalang Afiq Fazail meledakkan gol ketiga tuan rumah pada minit ke-84.Ini merupakan kali ketujuh, skuad kendalian Benjamin Mora menjulang Piala Sumbangsih.Ketua Jurulatih JDT itu berpuas hati dengan prestasi Forestieri yang menjaringkan gol pertamanya dalam liga Malaysia.  "Dia (Forestieri) beraksi dengan baik, dia membantu pasukan dan ini adalah sebab mengapa dia berada di dalam JDT serta menjadi pemain yang kami percayai," katanya.Sementara itu, Forestieri menyifatkan aksi final tersebut begitu mencabar. "Ini permainan pertama saya, sangat mencabar, kerana situasi ketika berlatih berlainan berbanding ketika bermain, tetapi saya ikut arahan jurulatih dan saya gembira berada di sini," katanya.


Play-off Piala Dunia, Poland enggan lawan Rusia

WARSAW, 26 Februari- Poland tidak akan bermain play-off Piala Dunia 2022 menentang Rusia di Moscow pada 24 Mac depan berikutan pencerobohan Rusia ke atas Ukraine, kata presiden persekutuan Bola Sepak Poland pada Sabtu.Konflik dua negara itu telah memasuki hari ketiga sejak pemimpin Rusia Vladimir Putin melancarkan pencerobohan besar-besaran yang membunuh berpuluh-puluh orang, memaksa lebih 100,000 melarikan diri dari Ukraine dalam masa 48 jam sahaja dan mencetuskan kebimbangan konflik yang lebih meluas di Eropah."Masa untuk bercakap sudah tamat. Sudah tiba masanya untuk bertindak. Disebabkan oleh peningkatan pencerobohan Persekutuan Rusia di Ukraine, pasukan Poland tidak bercadang untuk bermain play-off menentang Rusia," tulis Cezary Kulesza, sambil menambah ia adalah keputusan yang tepat.Tiga persekutuan bola sepak mengeluarkan kenyataan bersama pada Khamis menuntut Fifa memindahkan play-off masing-masing dari Rusia.Kapten Poland, Robert Lewandowski menerusi tweetnya pada Jumaat berkata dia akan berunding dengan rakan sepasukannya mengenai perlawanan itu."Keputusan yang betul!" tweet penyerang bintang Bayern Munich itu.“Saya tidak boleh bayangkan bermain perlawanan dengan pasukan kebangsaan Rusia dalam situasi pencerobohan bersenjata di Ukraine berterusan."Pemain bola sepak dan peminat Rusia tidak bertanggungjawab untuk ini, tetapi kami tidak boleh berpura-pura tiada apa yang berlaku."Fifa bagaimanapun tidak memberi sebarang reaksi terhadap tindakan terbaru Poland itu.- AFP


MUFC sasar kelompok tiga terbaik Liga Super dan menang satu piala bagi musim ini

KRUBONG, 26 Februari - Sekurang-kurangnya satu piala selain menduduki tempat ketiga Liga Super musim ini antara sasaran skuad bola sepak Melaka United FC (MUFC).  Menurut Ketua Pegawai Eksekutif MUFC, Datuk Seri Justin Lim, beliau yakin sasaran itu mampu digapai skuad tersebut yang berada di bawah kendalian jurulatih Risto Vidakovic.  Jelasnya, kemampuan jurulatih serta pengalaman para pemain mampu mencipta sejarah baru buat skuad itu.  "Saya rasa semua tahu mereka adalah profesional dan saya percaya mereka menghadapi kekangan masa tapi saya juga yakin mereka adalah profesional dan mampu menanganinya dan akan mengisi masa yang hilang itu. Jadi ia bukan satu perkara mustahil," kata Justin Lim ketika ditemui pada pelancaran jersi baharu MUFC di Stadium Hang Jebat, Melaka.

(Ketua Pegawai Eksekutif MUFC, Datuk Seri Justin Lim yakin dengan kekuatan pasukan MUFC musim ini untuk mencapai misi yang disasarkan)

Dalam pada itu, menurut jurulatih MUFC, Risto Vidakovic, beliau tidak meletakkan sebarang sasaran sebaliknya akan lebih fokus untuk membentuk satu pasukan yang kukuh.

Jelasnya, beliau tidak mahu para pemain tertekan dan hilang fokus ditambah dengan kekangan masa dalam menghadapi perlawanan Liga Super yang akan bermula pada Mac depan. "Jadi saya tak suka untuk bercakap berkenaan apa yang akan jadi di masa hadapan. Saya bekerja setiap hari dan akan tengok bagaimana prestasi pasukan dan pada aksi akan datang. Apa yang penting, jika anda kerap berikan sasaran kami akan tertekan. Jadi lebih baik fokus kepada setiap perlawanan dan cuba untuk jadi lebih baik setiap hari," kata Risto Vidakovic kepada pemberita.

(Jurulatih MUFC, Risto Vidakovic ketika ditemu bual media selepas majlis pelancaran jersi baharu skuad Hang Tuah)

Semalam, MUFC berjaya menjulang piala TYT Yang Di-Pertua Negeri Melaka 2022 selepas menundukkan Selangor 4-3 menerusi penentuan sepakan penalti.


Sri Pahang FC sasar kedudukan lima teratas Liga Super musim ini

KUANTAN, 26 Februari - Menjelang sepak mula perlawanan Liga Super 2022, Sri Pahang FC meletakkan sasaran untuk menghuni lima kedudukan teratas pada musim ini.Sasaran itu dilihat amat realistik berdasarkan beberapa rombakan pemain yang dibuat termasuk melantik Ketua Jurulatih baharu.Ketua Pegawai Eksekutif (CEO) Sri Pahang, Datuk Mohammed Suffian Awang berkata ketika ini pasukannya dalam usaha membentuk persefahaman antara pemain, selain turut berdepan risiko jangkitan COVID-19."Kita letak sasaran Liga Super ini lima teratas dalam siri liga, itu sasaran kita. Semua tahu bahawa kebanyakkan pemain Pahang ini adalah baru dan pasti kita akan diuji dengan kesefahaman dalam satu pasukan.""Walaupun cabaran itu ada namun saya rasa dibawah jurulatih Christophe Gamel beliau akan membentuk kesefahaman itu dalam masa terdekat sebagaimana disebut beliau cabaran kita adalah COVID-19," kata Suffian pada sidang media selepas majlis pelancaran jersi baharu Sri Pahang musim 2022, di sini.

(Jersi baharu Sri Pahang FC musim ini/FB Sri Pahang FC)

Sementara itu, Ketua Jurulatih Sri Pahang FC, Christophe Gamel berkata latihan intensif kini sedang dilakukan bagi membentuk persefahaman antara pemain yang baharu pulih daripada kecederaan.Pada musim lalu, skuad Tok Gajah menamatkan saingan Liga Super di kedudukan ke-10 manakala dalam kempen Piala Malaysia pula hanya sehingga peringkat kumpulan.


POS mahu PJS sahkan Mesyurat Agung Tahunan pada 12 Disember lalu

KUALA LUMPUR, 25 Februari - Persatuan Olahraga Selangor (POS) menuntut tindakan drastik dari Pesuruh Jaya Sukan (PJS) untuk mengesahkan Mesyurat Agung Tahunan persatuan itu yang diadakan pada 12 Disember lalu.Sekiranya tiada penyelesaian segera, POS akan membawa perkara tersebut ke mahkamah.Jelas Presiden POS Norhayati Karim, minit mesyuarat telah diserah kepada PJS pada 5 Januari lalu untuk pengesahan namun masih tiada sebarang maklum balas."Kami keliru dengan apa maksud dua surat yang berbeza yang bertarikh kebelakang dan mambawa maksud yang tak sama. Jadi kami mengambil masa untuk bersidang, mengadakan mesyuarat peringkat POS, apakah tindakan yang harus diambil dan semua ahli POS bersetuju untuk mendapat khidmat nasihat undang-undang," menurut Norhayati.Susulan itu semua program yang dirangka tidak dapat dilaksanakan termasuk membantu ahli persatuan tersebut yang terlibat banjir baru-baru ini.


Berita gembira buat penyokong Harimau Malaya

KELANA JAYA, 25 Februari - Malaysia tidak merancang untuk menarik diri sebagai tuan rumah saingan Kumpulan E Kelayakan Piala Asia 2023, meskipun terdapat peningkatan kes COVID-19 di negara ini.Menteri Belia dan Sukan Datuk Seri Ahmad Faizal Azumu menegaskan, setakat ini tiada sebarang perbincangan daripada mana-mana pihak mengenai perkara tersebut.Menurut Faizal, Persatuan Bolasepak Malaysia (FAM) akan meneruskan segala persiapan penganjuran dengan sokongan Kementerian Belia dan Sukan.Katanya, ketetapan Prosedur Operasi Standard (SOP) juga masih kekal, antaranya kehadiran penonton tidak melebihi 50 peratus kapasiti, penjarakan fizikal serta larangan makan dan minum dalam stadium."Setakat hari ini SOP adalah seperti sedia ada. Mengenai penganjuran tidak ada kita bincangkan pun samada kita nak tangguh atau sebagainya. Semua berlaku seperti yang dirancang. Saya tidak sorok apa-apa. Semua berjalan dengan baik. Kita doakan tiada peningkatan kes , tiada keputusan yang menyebabkan kita tidak dapat menganjurkan perjuangan dalam negara," kata Faizal kepada pemberita dalam Majlis Pelancaran Buku Datuk Shukor Salleh bertajuk “Jeneral Padang” di Wisma FAM, di sini.Pada pusingan kelayakan yang akan diadakan pada 8 hingga 14 Jun depan itu, skuad Harimau Malaya yang menduduki kedudukan ke-154 dunia, diundi bersama Bahrain, Turkmenistan dan Bangladesh.


Barcelona robek gawang Napoli 4-2

NAPOLI, 25 Februari - Gergasi La Liga, Barcelona mara ke pusingan 16 terakhir selepas menundukkan Napoli, 4-2 pada aksi timbal balik awal pagi tadi.Skuad kendalian Xavi Hernandez mendahului dua gol dalam tempoh 13 minit pertama menerusi Jordi Alba dan Frenkie De Jong.Napoli kemudian dapat merapatkan jurang selepas Lorenzo Insigne menyempurnakan sepakan penalti pada minit ke-23.Beberapa minit sebelum rehat, Barca kembali melebarkan defisit apabila Gerrard Pique menyempurnakan hantaran lintang Alba untuk mendahului 3-1.Bersambung babak kedua, Pierre-Emerick Aubameyang sekali lagi membuktikan ketajamannya, meletakkan pasukannya selesa dengan menjaringkan gol keempat.Napoli yang enggan mengalah meraih gol kedua hasil jaringan Matteo Politano ketika permainan berbaki tiga minit, namun ia tidak cukup untuk menyekat Barca yang mara ke peringkat kalah mati dengan agregat 5-3.

(Jordi Alba berjaya merembat masuk bola ke gawang Napoli seawal minit ke-8/AFP)

"Kami bukan pasukan pilihan untuk memenangi Liga Europa. Kami belum melakukan apa-apa lagi. Kami perlu terus bekerja keras dengan rendah diri," kata Xavi.Januari lalu, Barca menandatangani Ferran Torres, Adama Traore dan Aubameyang walaupun kelab mempunyai masalah kewangan dan ternyata ia berbaloi apabila mereka memberikan impak segera.


The Gunners benam Wolves 2-1, buru slot ke Liga Juara-Juara

LONDON, 25 Februari - Pengendali skuad The Gunners, Mikel Arteta mencabar anak buahnya untuk memburu tempat dalam kelompok empat teratas Liga Perdana Inggeris selepas kejayaan pasukannya membenam Wolves 2-1 menerusi gol minit-minit akhir perlawanan.Arsenal ketinggalan selepas Hwang Hee-chan meletakkan Wolves di depan seawal minit ke-9 permainan sekali gus meningkatkan moral pemain mendominasi perlawanan di Stadium Emirates.Pemain gantian yang dibawa masuk Arteta, Nicolas Pepe berjaya merapatkan kedudukan 1-1 pada minit ke-82 sebelum penjaga gol Wolves, Jose Sa tertampan bola rembatan Alexandre Lacazette ke gawang sendiri sebelum tamat permainan.

(Hwang Hee-chan dan rakan sepasukan meraikan gol pertama berdepan Arsenal di Stadium Emirates/AFP)

Kemenangan liga ketiga berturut-turut meletakkan Arsenal ke tangga kelima dan kini hanya satu mata di belakang The Red Devils yang menghuni tangga keempat tetapi bermain lebih dua perlawanan.14 kemenangan liga dicatat Arsenal sejak September lalu hanya diatasi oleh Manchester City dan Liverpool."Apabila anda menang perlawanan selepas ketinggalan 1-0 menentang Wolves, ia amat sukar tetapi kami melakukannya. Kemenangan penting untuk kami."Selepas tiga kekalahan dalam tiga perlawanan pertama kami perlu mengelak penyingkiran. Anda perlu konsisten dengan visi dan cara anda melakukan persiapan. Hasilnya pasti tiba," kata Arteta. - AFP


Pasukan Todak MLBB wakili Malaysia ke Sukan SEA Hanoi 2022

KUALA LUMPUR, 24 Februari - Kejohanan Pemilihan Esukan Malaysia 2022 menyaksikan Pasukan Mobile Legend: Bang-Bang (MLBB) Todak berjaya meraih tiket kelayakan tunggal acara berkenaan ke Sukan SEA Hanoi selepas muncul juara pada malam tadi.Todak menewaskan RSG 3-1 pada aksi final sekali gus mengesahkan kejuaraan dan tiket ke Sukan SEA Hanoi 2022 yang dijadual pada 12 hingga 23 Mei depan.Menerusi siaran langsung yang ditayangkan di Facebook Persatuan E-Sukan Malaysia (MESF) itu, Todak turun selaku pasukan pilihan mencatat kemenangan dalam dua pusingan pertama untuk mendahului 2-0.Tidak mahu mengalah, RSG bangkit merapatkan jurang 1-2 apabila menang pusingan ketiga dalam masa kurang daripada 12 minit, namun terpaksa akur apabila Todak berjaya menyapu bersih di permainan terakhir dalam tempoh kurang dari 11 minit.Sementara itu, Pengurus Pasukan Todak, Mohd Syazlan Mohd Rosdi berkata beliau sangat gembira melihat kerja keras anak buahnya selama ini memberikan kejayaan.“Saya sangat gembira, sebab cita-cita mereka untuk mewakili Malaysia dalam Sukan SEA akhirnya tercapai dan kerja keras mereka akhirnya membuahkan hasil,” katanya ketika dihubungi BERNAMA.Ditanya mengenai persiapan ke temasya berkenaan, beliau berkata pasukannya akan berusaha menggandakan latihan dan berazam untuk mengharumkan nama Malaysia sekali gus dapat memajukan eSukan negara di pentas antarabangsa.Barisan pemain pasukan Todak dalam aksi final semalam adalah Zikry Shamsuddin (Moonji), Wan Usman Wan Imran (4Meyz), Idreen Abdul Jamal (Momo), Mohamad Farhan Wakiman (Moyy) dan Muhammad Danial Mohd Fuad (CikuGais) yang dinobatkan ‘Most Valuable Player (MVP)’ di permainan kedua dan keempat. -BERNAMA


Elanga wira Manchester United, seri 1-1 berdepan Atletico Madrid

(Elanga ledak gol penyamaan Manchester United berdepan Atletico Madrid awal pagi tadi/AFP)

MADRID, 24 Februari - Manchester United berjaya mengikat kedudukan seri 1-1 dalam perlawanan Liga Juara-Juara menentang Atletico Madrid awal pagi tadi.Meski Atletico Madrid berjaya meletakkan pasukan di hadapan seawal minit ke-6 menerusi tandukan padu bintang mudanya, Joao Felix, nyata tidak mematahkan semangat skuad The Red Devils.Gol hasil jaringan pemain gantian, Anthony Elanga pada minit ke-79 nyata menyelamatkan pasukan itu pada pusingan pertama kelompok 16 terakhir.Pemain berusia 19 tahun itu meledak hasil sentuhan pertamanya dalam tempoh lima minit beraksi bagi memecah kebuntuan dan dominasi tuan rumah."Saya sentiasa mengimpikan saat seperti ini, menjaringkan gol dalam Liga Juara-Juara berdepan pasukan handalan seperti Atletico Madrid," kata Elanga kepada BT Sport.Hantaran kemas Bruno Fernandes kepada Elanga berjaya disempurnakan tepat ke penjuru gawang menewaskan Jan Oblak.

(Aksi pemain Manchester United dan Atletico Madrid di Stadium Wanda Metropolitano, Sepanyol/AFP)

"Saya amat tenang. Saya hanya mahu memberikan 150% apabila saya berada di atas padang. Saya sentiasa katakan kepada diri sendiri, saya mahu menjadi pemain terbaik di atas padang.""Kami tidak bagus pada babak pertama, tetapi pertukaran dibuat untuk tingkatkan mutu permainan. Ralf Rangnick memberitahu saya untuk bergerak agresif dan menyudahkan peluang yang terhidang," kata Elanga.Pengendalinya, Ralf Rangnick berpuas hati dengan aksi dipamerkan Elanga."Dia bermain sangat bagus, seronok dan gembira melihatnya, saya harap beberapa pemain akan menjadikannya sebagai contoh dan model ikutan," kata pengendali dari Jerman itu. Elanga menjadi penjaring gol termuda United pada peringkat kalah mati Liga Juara- Juara pada usia 19 tahun 302 hari. - REUTERS


The Reds belasah Leeds 6-0, rapatkan jurang dengan The Citizens

LIVERPOOL, 24 Februari- Liverpool berjaya membelasah Leeds 6-0 di Anfield sekali gus merapatkan kedudukan dengan Manchester City sebagai pendahulu liga.Penyerang duo The Reds, Mohamed Salah dan Sadio Mane masing-masing menyumbang dua gol bagi membantu pasukan seawal minit ke-15.Salah menambah rekod jaringannya musim ini kepada 27 gol menerusi 31 penampilan selain turut membantu gol Joel Matip ketika Reds mencatat kemenangan kesembilan berturut-turut dalam semua kejohanan.Tandukan Virgil van Dijk melengkapkan kemenangan pasukan itu pada babak akhir permainan.Pengendali Liverpool, Jurgen Klopp kini menumpukan kepada aksi final Piala Carabao berdepan Chelsea Ahad ini selain turut berpeluang memburu gelaran juara Liga Perdana Inggeris buat kali kedua pada musim ini."Saya rasa bagi mereka di luar, adalah lebih baik untuk memiliki jurang tiga atau enam mata berbanding 20 atau 30, jadi ia menarik," kata Klopp."Tapi kami perlu menang lebih banyak perlawanan berdepan semua lawan sukar dan itu cabaran penuh muslihat. Kami akan cuba."Di kedudukan antara terbawah liga, Leeds menyedari kemenangan 1-0 Burnley mengatasi Tottenham mengurangkan jurang antara kedua-dua pasukan itu di zon penyingkiran kepada tiga mata.Leeds kini melepaskan gol paling banyak dalam Liga Perdana iaitu 56 pada musim ini. Liverpool dijadual berdepan pencabar utama, skuad The Citizens pada April depan selepas seri 2-2 pada perlawanan sebelumnya. -AFP


TNB MHL 2022: KPT-United Thunderbolts ikat pendahulu 1-1

KUALA LUMPUR, 23 Februari - KPT-United Thunderbolts berjaya mengikat pendahulu liga, Negeri Sembilan satu sama hari ini.Perlawanan di Stadium Nasional Hoki Bukit Jalil itu turut menyaksikan aksi kedua-dua pasukan ditangguhkan pada suku pertama akibat hujan lebat.Dalam saingan tersebut, Negeri Sembilan bermula garang apabila membuka tirai jaringan seawal minit pertama melalui pukulan sudut penalti Ellya Syahirah Ellias.Bagaimanapun, Surizan Awang Noh kembali menyamakan kedudukan empat minit berselang menerusi jaringan padang.Hujan lebat yang turun selepas itu menggangu rentak permainan kedua-dua pasukan menyaksikan mereka terpaksa berpuas hati dengan satu mata.Keputusan lain menyaksikan National Development Team (NDT) terpaksa akur tewas kepada Sabah dengan jaringan 1-3.


RTM penyiar rasmi Unifi Bola Sepak Liga Malaysia

PUTRAJAYA, 23 Februari- Semua pihak perlu memainkan peranan untuk memajukan industri bola sepak negara dengan meningkatkan nilai komersial liga tempatan, salah satunya menerusi cabang penyiaran.Bagi mencapai usaha itu , Kementerian Komunikasi dan Multimedia melalui agensi penyiarannya iaitu Radio Televisyen Malaysia (RTM) menyambut baik kerjasama selaku rakan penyiar bola sepak Liga Malaysia 2022.Menterinya Tan Sri Annuar Musa berkata dengan adanya stesen tidak berbayar milik kerajaan atau 'free to air' (FTA) , ia dapat membantu memajukan Persatuan Bola Sepak Malaysia dan Malaysian Football League (MFL)."Jadi kita harap banyak lagi, selain RTM, saya percaya stesen-stesen penyiaran yang lain termasuk Astro dan sebagainya boleh melakukannya. Saya pun dah berbincang dengan mereka semua supaya beri sokongan kepada bola sepak Malaysia.""Jadi kita akan ada FTA, siaran di 'free to air' tv..dan kita juga ada di stesen swasta, secara tidak langsung kita membantu FAM dan juga MFL untuk memajukan bola sepak kerana bila liga itu maju dana mencukupi, pasukan-pasukan akan dapat manfaat daripadanya, dan mereka dapat mengembangkan lagi program-program pembangunan bola sepak secara keseluruhannya,"jelas Annuar Musa.Beliau berkata demikian selepas menyempurnakan Majlis Pelancaran RTM selaku rakan penyiar Unifi Bola Sepak Liga Malaysia anjuran MFL di Putrajaya.

Siaran langsung di RTM akan menyiarkan lebih 44 perlawanan termasuk Liga Super yang bakal bersiaran mulai 4 Mac , selain Piala FA dan Piala Malaysia.Perlawanan akan disiarkan menerusi empat saluran iaitu TV1, TV Okay , Sukan RTM dan RTM KLIK.


Annuar Musa lepaskan jawatan Presiden KL City FC

PUTRAJAYA, 23 Februari- Tan Sri Annuar Musa bakal melepaskan jawatan presiden Kuala Lumpur City FC.Ia susulan kekangan masa dalam memainkan peranan sebagai presiden sejak memimpin Kementerian Komunikasi dan Multimedia (KKMM).“Kita perlu berlaku adil, kita tak boleh nak bergayut pada jawatan kalau kita rasakan kita ada kekurangan atau jangkakan ada orang lain yang boleh buat lebih baik, jadi saya dah buat setakat saya mampu.“Sejak berada di KKMM banyak perkara saya nak buat bersama KL City FC tetapi tak dapat kerana kekangan masa. Jadi eloklah KL City FC pun sedang meningkat, elok ada seseorang yang dapat memberikan bimbingan seterusnya kerana KL City FC mempunyai potensi sangat besar,” katanya.Pada masa sama, Annuar berkata hasratnya itu telah disampaikan secara lisan sebelum menyerahkan notis peletakan jawatan sebagai memuktamadkan keputusannya itu.Sementara itu, beliau berkata meskipun tidak lagi bersama skuad The City Boys, beliau sentiasa bersedia memberikan input berguna demi kemajuan pasukan.Sebagai rekod, Annuar dilantik sebagai presiden KL City FC pada Februari 2021 dan merupakan antara watak penting yang menjadi kunci utama kebangkitan serta kejayaan pasukan itu musim lalu.Disember lepas, KL City FC menamatkan penantian 32 tahun untuk merangkul Piala Malaysia selepas mengatasi Johor Darul Ta’zim (JDT) 2-0 sekali gus mengesahkan tempat ke saingan Piala AFC 2022.Dalam saingan Liga Super 2021, KL City FC menamatkan saingan di tempat keenam selepas merekodkan lapan kemenangan, sembilan seri dan tewas lima sekali gus mengumpul 33 mata daripada keseluruhan 22 perlawanan.


Jemaah Menteri luluskan peruntukan RM240 juta untuk Podium

PUTRAJAYA, 23 Februari - Berita gembira buat arena sukan negara apabila Jemaah Menteri hari ini meluluskan peruntukan sebanyak RM240 juta untuk pelaksanaan Program Podium bermula 2022-2025.Menteri Belia dan Sukan Datuk Seri Ahmad Faizal Azumu ketika mengumumkan perkara itu berkata beliau yakin peruntukan sebanyak RM60 juta setahun itu mampu membantu mempersiapkan kontinjen negara menghadapi beberapa temasya utama bermula tahun ini, sekali gus meningkatkan kecemerlangan sukan kebangsaan.Antara temasya utama bakal dihadapi dalam tempoh peruntukan tersebut ialah Sukan SEA Hanoi bermula 12-23 Mei ini, Sukan Komanwel Birmingham (28 Julai hingga 8 Ogos), Sukan Asia Hangzhou (10-25 Sept), Sukan Para Asia (Oktober) serta Sukan Olimpik dan Paralimpik Paris 2024.Beliau berkata beberapa atlet Program Podium yang digugurkan atau tidak disambung kontrak kerana kekangan kewangan pada awal tahun ini, berpeluang ditawarkan kontrak baharu jika masih berpotensi untuk menyumbang pingat buat negara. “Kita mendengar keluhan daripada para atlet yang ditamatkan kontrak, pencinta sukan tanah air dan kepimpinan persatuan sukan. Saya telah bawakan perkara ini ke Jemaah Menteri dan alhamdulillah mereka telah meluluskannya, insya-Allah kita kaji semula kontrak yang akan ditamatkan sebelum ini.“Jemaah Menteri juga telah bersetuju supaya satu butiran projek baharu diwujudkan bagi Program Podium di bawah Peruntukan Pembangunan, Rancangan Malaysia Ke-12 (RMK-12). Perkara ini akan disusuli dengan (dikemukakan kepada) Unit Perancang Ekonomi, Jabatan Perdana Menteri,” katanya pada sidang media di Menara KBS di sini hari ini.Ahmad Faizal berkata kepimpinan tertinggi kementerian akan berbincang dengan Majlis Sukan Negara (MSN) mengenai perancangan perbelanjaan itu, antara lain cadangan mengenai penekanan khusus kepada sukan-sukan berpotensi besar untuk menyumbang pingat buat negara di temasya utama.Kementerian Belia dan Sukan (KBS) dan MSN sebelum ini terpaksa mengecilkan jumlah atlet Program Podium bagi mengurangkan perbelanjaan kerana program itu tidak mendapat peruntukan dalam Belanjawan 2022 yang dibentangkan di Dewan Rakyat pada Oktober lepas.Sementara itu, Ahmad Faizal mengesahkan bahawa Jemaah Menteri juga telah meluluskan penganjuran Sukan Malaysia (SUKMA) dan Para Sukma 2022 di Wilayah Persekutuan Kuala Lumpur menerusi konsep gelembung sukan yang akan dikendalikan oleh KBS sendiri melalui MSN.Beliau berkata penganjuran Sukma dan Para Sukma perlu diteruskan bagi memastikan kesinambungan dan pembangunan sukan di peringkat negeri dilaksanakan secara konsisten agar negara tidak ketandusan atlet yang bakal menggantikan atlet di peringkat kebangsaan pada masa hadapan.Dengan jangkaan sebanyak 12,000 orang menyertai edisi kali ini, Ahmad Faizal berkata penganjuran akan dilakukan mengikut dua fasa bagi Sukma dan Para Sukma untuk memastikan bilangan atlet dan pegawai terlibat pada satu-satu masa tidak terlalu ramai.“Kos penganjuran dianggarkan antara RM35-RM40 juta...Penganjuran ini akan menggunakan kemudahan sedia ada yang digunakan semasa penganjuran Sukan SEA 2017 serta kemudahan milik KBS dan fasiliti kerajaan.“Perincian lain seperti tarikh, jenis sukan dan jumlah acara akan diputuskan pada mesyuarat Jawatankuasa Tertinggi Sukma. Kita jangka temasya ini diadakan pada pertengahan tahun ini atau separuh kedua tahun ini, perlu teliti dulu kerana jadual tahun ini padat dengan pelbagai acara,” jelasnya.Kali terakhir Sukma diadakan adalah pada 2018 di Perak, manakala Sukma 2020 yang sepatutnya diadakan di Johor, terpaksa ditangguh beberapa kali berikutan pandemik COVID-19.Jawatankuasa Tertinggi Sukma pada Oktober 2021 bersetuju menangguhkan Sukma Johor hingga tahun 2024, dan memutuskan supaya MSN menganjurkan Sukma dan Para Sukma 2020 di Kuala Lumpur tahun ini.- BERNAMA


Kim Pan Gon pilih Elavarasan

KUALA LUMPUR, 23 Februari- Ketua jurulatih kebangsaan yang baharu, Kim Pan Gon, hari ini secara rasminya mengesahkan pemilihan E. Elavarasan bagi menggalas tugas sebagai penolong jurulatih tempatan dalam barisan kejurulatihan Harimau Malaya di bawah kendaliannya.Elavarasan yang lahir pada 5 Januari 1962 kini merupakan ketua jurulatih Sarawak United FC, jawatan yang disandangnya sejak Februari 2020 yang menyaksikan beliau berjaya membawa pasukan itu muncul naib juara Liga Premier 2021, sekali gus layak ke Liga Super 2022.Menerusi satu kenyataan dari Persatuan Bola Sepak Malaysia FAM, Pan Gon berkata, pemilihan jurulatih berusia 60 tahun kelahiran Selangor itu menepati kriteria utama yang dikehendakinya iaitu seorang jurulatih yang berpengalaman luas dengan senario bola sepak Malaysia dan cukup mengenali pemain-pemain yang sedang beraksi dalam kancah Liga Super dan Liga Premier."Selepas meneliti calon-calon yang telah ditemu duga oleh Pengarah Teknikal FAM, Scott O'Donell sebelum ini, saya sendiri telah bertemu Elavarasan untuk menemu duga beliau yang mana saya melihat Elavarasan sebagai calon terbaik dan individu paling sesuai untuk membantu saya dalam memberi informasi tepat, nasihat dan pendapat serta beberapa perkara lain."Saya melihat Elavarasan sebagai seorang jurulatih yang jujur, komited dan beliau sedia untuk memberi sepenuh kerjasama dalam usaha membantu kami barisan kejurulatihan baharu ini mengembalikan skuad Harimau Malaya ke satu tahap prestasi yang lebih baik," kata Pan Gon.Elavarasan yang tidak pernah terbabit dalam mana-mana pasukan di bawah naungan FAM sebelum ini, menyifatkan pelantikannya sebagai satu penghormatan.“Saya melihat tugasan ini sebagai satu cabaran dan juga peluang untuk saya menyumbang di peringkat kebangsaan. Saya gembira diberi peluang terbabit dalam projek Pan Gon. Saya berharap semua anggota kejurulatihan di bawah seliaan Pan Gon dapat mencipta keserasian dengan segera untuk menghadapi tugasan utama tidak lama lagi.“Saya juga mengucapkan terima kasih kepada majikan saya Sarawak United yang sudi melepaskan saya lebih awal daripada kontrak saya dan tidak lupa kepada pemain dan penyokong yang memberi kerjasama kepada saya sepanjang khidmat saya di Sarawak United,” katanya.Terdahulu, pada sidang media pertamanya pada 17 Februari 2022, Pan Gon yang berasal dari Republik Korea telah memperkenalkan barisan kejurulatihannya dalam mengemudi skuad Harimau Malaya yang terdiri daripada Pau Marti Vicente dari Sepanyol (Penolong Jurulatih), Cho Junho dari Republik Korea (Jurulatih penjaga gol), Dr. Gokhan Kandemir dari Turki (Jurulatih Kecergasan) dan Lim Jaehun dari Republik Korea (Jurulatih analisis prestasi).Skuad Harimau Malaya dijadual memulakan kem latihan pusat pertama mereka di bawah kendalian Pan Gon pada 14 Mac ini bagi menghadapi dua Perlawanan Antarabangsa Tier 1 bertemu Filipina pada 23 Mac dan Singapura pada 26 Mac 2022, kedua-duanya di Singapura.


Mickelson mohon maaf terlanjur kata

MIAMI, 23 Februari- Phil Mickelson menyatakan permohonan maaf pada Selasa atas kenyataan kasarnya terhadap Liga Super Saudi dan mengakui memerlukan rehat daripada bermain golf.Akibat daripada perbuatannya itu, pemain kidal berusia 51 tahun itu, yang juga merupakan pemenang enam kejuaraan major dan pemegang gelaran Kejuaraan PGA turut kehilangan penaja lamanya iaitu KPMG.Terdahulu, Mickelson menggelar orang Arab Saudi sebagai "menakutkan" dengan "rekod yang mengerikan mengenai hak asasi manusia.""Mengetahui semua ini, mengapa saya mahu menyertainya?" Mickelson berkata tentang potensi untuk menyertai jelajah Saudi.“Kerana ini peluang sekali seumur hidup untuk membentuk semula bagaimana Jelajah PGA beroperasi,” katanya. Mickelson dipetik sebagai berkata beliau bersedia untuk bekerjasama dengan Liga Golf Saudi walaupun terdapat isu hak asasi manusia kerana ia akan memberikan pengaruh untuk mencipta perubahan pada Jelajah PGA."Saya menggunakan perkataan yang saya benar-benar kesal yang tidak mencerminkan perasaan atau niat sebenar saya," kata Mickelson pada hari Selasa."Saya akui, ia melulu, saya menyinggung perasaan orang ramai, dan saya amat kesal dengan pilihan kata-kata saya dan amat kecewa. Saya akan berusaha sedaya upaya untuk muhasabah diri dan belajar daripada ini."Mickelson berkata komennya diambil di luar konteks dan tindakannya itu sebenarnya adalah untuk kepentingan golf.Rory McIlroy adalah antara pemain yang mengkritik Mickelson kerana kenyataannya, manakala Bryson DeChambeau dan Dustin Johnson pula memutuskan untuk tidak menyertai Liga Saudi.- AP


Bola Sepak: Piala Belia 2022 bermula hari ini

KUALA LUMPUR, 23 Februari- Piala Belia 2022 akhirnya membuka tirai hari ini selepas dua tahun tertangguh akibat penularan pandemik COVID-19.Namun begitu, Perak FC dan Kelantan FC tidak akan beraksi sementara perlawanan Selangor FC menentang Johor Darul Ta'zim IV ditangguhkan ke tarikh baharu.Bagi Kumpulan A, hanya satu perlawanan sahaja yang akan memulakan saingan melibatkan Kelantan United FC menentang Kedah Darul Aman FC.Sementara itu, penyertaan Perak FC ditolak kerana tidak melengkapkan pendaftaran pemain dan pegawai, sementara Kelantan FC sah menarik diri.Bagi Saingan Kumpulan B pula, hanya DUA perlawanan akan berlangsung iaitu pasukan UiTM FC bertemu Melaka United FC manakala Akademi Mokhtar Dahari, AMD B16 bertemu Negeri Sembilan FC.Susulan terdapat isu teknikal yang tidak dapat dielakkan, perlawanan di antara Selangor FC dan Johor Darul Ta'zim empat terpaksa ditunda.Aksi Kumpulan C pula bakal menyaksikan kesemua enam pasukan akan turun memulakan cabaran musim ini seperti yang dijadualkan.Piala Belia 2022 menggunakan format 'home dan away' bermula dari 23 Februari hingga 17 Julai 2022 dengan dua pasukan terbaik setiap kumpulan dan dua pasukan tempat ketiga terbaik kumpulan akan layak ke Suku Akhir.Pasukan bertanding kemudiannya akan melalui peringkat separuh akhir pada 7 dan 14 Ogos sebelum aksi Final pada 21 dan 28 Ogos 2022.


Kendalian Rangnick, pelbagaikan identiti MU

MANCHESTER, 23 Februari- Manchester United memiliki "lebih identiti" di bawah kendalian pengurus sementara, Ralf Rangnick ketika persediaan bagi peringkat kalah mati pertama Liga Juara-Juara dalam tempoh tiga tahun.Demikian menurut pemain sensasi pasukan itu, Bruno Fernandes. United akan berdepan Atletico Madrid pada kelompok 16 terakhir, awal pagi esok setelah kedua-dua pasukan melalui musim mengecewakan menjelang pertemuan pertama di Wanda Metropolitano.Jurulatih Atletico, Diego Simeone berkata Rangnick sudah menukar United menjadi sebuah pasukan yang kuat."Kami akan berdepan satu daripada pasukan terbaik di dunia. Dalam 14 perlawanan terakhir, jika saya tidak silap mereka hanya kalah sekali," kata Simeone, semalam.Pemain tengah, Fernandes berkata kemenangan 4-2 pada Ahad lalu berdepan Leeds bukti bahawa masalah di bilik persalinan di bawah Rangnick tidak berasas. "Di kelab ini, saya tidak pernah dengar sesiapa merungut mengenai taktik dan saya harap tiada siapa melakukannya kerana perkara itu seperti tidak menghormati idea jurulatih, kerana saya rasa pasukan beraksi baik sejak beliau mengemudi pasukan ini." -AFP


Maki pengadil, Mourinho digantung dua perlawanan

ROM, 23 Februari- Jose Mourinho digantung dua perlawanan hari ini selepas dibuang padang berikutan pertelagahan dengan pengadil pada penamat saingan Serie A yang berkesudahan seri berdepan Verona.Mourinho bertindak menjerit kepada pengadil, Luca Pairetto kemudian menunjukkan tanda membuat panggilan telefon yang membuatkan dia dilayangkan kad merah.Media Itali melaporkan bahawa Mourinho tidak gembira dengan tambahan masa yang diberikan Sabtu lalu pada penghujung saingan, ketika Roma bangkit daripada ketinggalan dua gol untuk seri 2-2.Roma kini enam mata di belakang Juventus, yang memegang kedudukan keempat ke Liga Juara-Juara.Media Itali mengatakan tindakan berkenaan seperti mempersoalkan tahap kredibiliti pengadil.Morinho juga dilaporkan tidak menyertai sidang media wajib selepas perlawanan, sebaliknya membuat hantaran Instagram, "pulang dan menikmati makan malam yang bagus." - AFP


Tewaskan Lille, Chelsea bawa bekalan dua gol

LONDON, 23 Februari - Chelsea membawa bekalan dua gol menjelang aksi timbal balik selepas menewaskan wakil Perancis, Lille, 2-0 di Stamford Bridge pada saingan bola sepak pusingan 16 terakhir, Liga Juara-Juara Eropah.Kai Harvertz menanduk masuk gol pertama seawal minit ke-8 sebelum Christian Pulisic menggandakan jaringan pada babak kedua.Penyandang juara itu dijangka melengkapkan kemaraan mereka ke suku akhir apabila bertandang ke Perancis untuk perlawanan kedua pada 16 Mac depan.Bergelut di tempat ke-11 dalam saingan Ligue 1 musim ini, Lille muncul dalam pusingan 16 terakhir Liga Juara-Juara Eropah buat kali kedua dan yang pertama sejak tahun 2007.Dalam satu lagi aksi, Juventus sekadar seri satu sama dengan Villarreal di tempat lawan.Gol Juventus hadir seawal minit pertama menerusi penyerang, Dusan Vlahovic.Villarreal kemudiannya bangkit menyamakan kedudukan pada separuh masa kedua menerusi Dani Parejo.


MHL 2022: TNB berpesta gol belasah NDT Lelaki 17-0

KUALA LUMPUR, 23 Februari - TNB berpesta gol di Stadium Hoki Nasional Bukit Jalil apabila membelasah National Development Team (NDT) Lelaki dengan keputusan 17-0 pada saingan Kejohanan Liga Hoki Malaysia (MHL) 2022.Suku masa pertama, TNB telah merobek gawang gol NDT Lelaki dengan 3 gol sebelum menambah 7 gol di suku masa kedua.TNB meredakan sedikit tekanan pada suku masa ketiga namun menambah lagi 2 gol menjadikan kedudukan 12-0.Namun pada suku masa keempat TNB terus menghukum NDT Lelaki dengan menambah lagi 5 gol untuk menutup tirai perlawanan dengan keputusan 17-0.Sementara itu dalam satu lagi perlawanan, Maybank terikat dua sama dengan Terengganu Hokey Team (THT)Kedua-dua pasukan terikat dengan 0-0 pada suku masa pertama.Namun sebaik memasuki suku masa kedua Maybank terlebih dahulu di depan menerusi gol padang jaringan Muhajir Abdu Rauf sebelum pemain THT, Nabil Fiqri Mohd Nor menyamakan kedudukan satu sama minit ke - 30.Perlawanan bertambah menarik dengan kedua-dua pasukan saling menyerang di suku masa ketiga.Muhammad Razie Abd Rahim memanfaatkan peluang terbaik Maybank apabila berjaya menjaringkan gol kedua Maybank menerusi pukulan sudut penalti menjadikan kedudukan 2-1.Tersentak dengan itu THT menggandakan serangan sehingga berjaya mendapat gol penyamaan minit ke-51 jaringan Faizal Saari untuk menamatkan perlawanan dengan keputusan seri dua sama.Dalam pada itu, TNB Thunderbolts mencatatkan kemenangan tipis 2-1 ke atas Nurinsafi Sporting.


Faizal Azumu desak cari punca kekalahan Harimau Muda

FOTO FACEBOOK FOOTBALL ASSOCIATION OF MALAYSIA (FAM)

Jelas Ahmad Faizal, FAM harus bertanggungjawab di atas kegagalan ini dan mencari punca mengapa skuad kendalian Brad Maloney itu kurang menyerlah di pentas Asia Tenggara.

"Semata-mata dengan menukar jurulatih, pengurusan atau presiden FAM, tidak memberi apa-apa makna jika keseluruhan ekosistem dalam sukan itu tidak diperbetulkan. Jadi untuk perbetulkan, kita mula dari diri sendiri, sebagai penyokong juga lihat perkara itu dengan cara yang boleh membantu, bukan menentang atau merosakkan,” jelasnya.Dalam kempen peringkat kumpulan B, skuad negara tewas kepada Laos dalam dua pertemuan, sekali gus gagal ke separuh akhir iaitu kekalahan 2-1 pada Jumaat lepas dan 2-0 pada malam tadi.


China janjikan temasya Paralimpik Musim Sejuk 2022 yang cemerlang

BEIJING, 22 Februari- Lebih 1,900 daripada 2,300 atlet dan pegawai yang menetap di Perkampungan Olimpik Musim Sejuk bandar Zhangjiakou berlepas pulang ke negara masing-masing pada semalam.Menurut Ketua Operasi Venue, Jia Kai, baki sekitar 400 lagi akan meninggalkan kawasan perkampungan itu pada esok dan selepas ini akan beralih tumpuan kepada persiapan rapi untuk Paralimpik Musim Sejuk. Papan tanda mengenai Paralimpik Musim Sejuk telah dipasang. Sementara itu, pusat membaiki kerusi roda dan kaki palsu atlet yang terletak di kampung itu akan mula beroperasi pada esok.Bagi menjamin temasya berjalan lancar, pihak pengurusan acara juga sedang giat menjalankan latihan, di samping melaksanakan kerja-kerja penukaran perkakasan menjadi mesra orang kurang upaya (OKU).Jia berkata, kerja-kerja mengenai perkhidmatan Paralimpik Musim Sejuk akan dijalankan mengikut standard 'Dua Olimpik Musim Sejuk, sama-sama cemerlang'.Beliau memberitahu pihaknya komited memberikan perkhidmatan yang cemerlang kepada atlet Paralimpik kali ini.Perkampungan Paralimpik Musim Sejuk Zhangjiakou dijadual dirasmikan pada Jumaat ini dan bakal menyambut kedatangan lebih 700 atlet serta pegawai. -BERNAMA


Isu penganjuran Sukma,pemilihan diputuskan secara penggiliran

KUALA LUMPUR, 22 Februari - Penentuan hak sebagai tuan rumah Sukan Malaysia (Sukma) diputuskan bersama menerusi Mesyuarat Jawatankuasa Tertinggi Sukma melibatkan wakil kesemua 14 negeri.Majlis Sukan Negara (MSN) berkata pendekatan yang digunakan kini adalah penggiliran mengikut zon dimana setiap negeri diberikan peluang untuk menjadi tuan rumah temasya yang menjadi platform pertandingan untuk atlet berumur bawah 21 tahun itu."Sistem pusingan tuan rumah Sukma mengikut zon mula dilaksanakan pada 2002 di Sabah," katanya menerusi kenyataan.Penjelasan tersebut dibuat susulan wujud kekeliruan berhubung hak penganjuran temasya berkenaan.MSN turut memaklumkan, mesyuarat juga memutuskan MSN akan menganjurkan Sukma ke-21 bersama-sama Selangor atau Wilayah Persekutuan pada 2024 sementara Kelantan sebagai tuan rumah Sukma 2026."Bagaimanapun, MSN menjelaskan Johor memohon kepada Jawatankuasa Tertinggi Sukma supaya diberikan hak penganjuran Sukma 2024 dan mesyuarat pada Oktober 2021 meluluskan permohonan itu serta MSN selaku tuan rumah pada Sukma 2022," katanya.Dalam pada itu, MSN berkata hak Kelantan selaku tuan rumah Sukma ke-22 pada 2026 tetap kekal seperti diputuskan sebelumnya.


AFF B23 : Harimau Muda tersingkir, tewas kali kedua kepada Laos

PHNOM PENH, 21 Februari - Skuad negara tersingkir dari Kejuaraan AFF Bawah 23 tahun selepas tewas kali kedua kepada Laos 0-2 di Stadium Morodok Techo, Phnom Penh, Kemboja, malam ini.

Sebelum ini skuad negara tewas 1-2 di tangan Laos pada aksi pertama pada Jumaat lalu.

Misi negara untuk meraih kemenangan sekurang-kurangnya dengan keputusan 2-0 dimusnahkan menerusi jaringan cantik hasil sepakan percuma ketua pasukan Laos, Bounpachan Bounkong pada minit ke-43.Skuad Brad Maloney dilihat lebih mendominasi permainan dan banyak melakukan percubaan pada babak kedua gagal mendapatkan sebarang jaringan.Sebaliknya Laos berjaya menambah gol kedua pada minit ke-86 menerusi Souksakhone Bouaphaivanh.Keputusan berkenaan kekal sehingga wisel penamat dibunyikan.Kemenangan itu membolehkan Laos layak ke separuh akhir dengan 6 mata penuh menewaskan skuad negara dengan agregat 4-1.


BATC: Agong, Raja Permaisuri ucap tahniah kepada skuad badminton lelaki kebangsaan

KUALA LUMPUR, 21 Februari - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan tahniah kepada skuad badminton lelaki kebangsaan atas kejayaan menjuarai Kejohanan Badminton Berpasukan Asia (BATC) 2022, semalam.

Menerusi catatan di laman Facebook Istana Negara hari ini, Seri Paduka Baginda berdua turut menzahirkan rasa sukacita dan bangga atas pencapaian cemerlang itu kerana pasukan badminton negara telah mencipta sejarah selepas muncul juara kejohanan tersebut buat pertama kalinya dengan menewaskan juara bertahan Indonesia 3-0."Seri Paduka Baginda berdua menzahirkan harapan agar kejayaan ini menjadi suntikan semangat kepada pasukan badminton kebangsaan untuk terus berlatih lebih keras dan melakar kejayaan di kejohanan-kejohanan mendatang serta mengharumkan nama negara di persada dunia," demikian menurut catatan itu.Kejohanan dwitahunan itu merupakan pentas kelayakan bagi saingan Piala Thomas dan Uber, di mana empat pasukan terbaik akan layak ke acara berpasukan itu pada Mei depan.


Chelsea tertekan, mahu kekalkan gelaran juara Liga Juara-Juara

LONDON, 21 Februari - Menjelang aksi kelompok 16 terakhir menentang Lille awal pagi Rabu ini, pengendali Chelsea, Thomas Tuchel mengakui juara bertahan Liga Juara-Juara itu sedang berada pada fasa 'perlu bertahan' akibat tekanan.

Walaupun berjaya memenangi lima perlawanan terakhir namun kejayaan terakhir 1 - 0 menentang Crystal Palace nyata tidak memuaskan buat Tuchel.Misi mengekalkan gelaran juara menjadi sebab utama skuad kendalian Tuchel tertekan ketika ini apabila berada di kedudukan belakang pendahulu, Manchester City dengan 13 mata.Selain itu, enam pemain Chelsea mengalami demam semasa dalam perjalanan pulang dari Abu Dhabi, Emiriah Arab Bersatu (UAE) selepas mereka berjaya menjuarai Piala Dunia Kelab baru-baru ini.Untuk rekod, Tuchel berjaya membantu pasukan The Blues itu meraih gelaran Liga Juara-Juara, melayakkan diri ke Piala FA dan menduduki kedudukan empat teratas Liga Perdana.Dua aksi seterusnya minggu ini menentang Lille di Stamford Bridge dan Liverpool di Wembley bakal menjadi medan pengukur moral setiap pemain Chelsea. - AFP


Kemenangan BATC 2022 suntik semangat mengejar Piala Thomas di Bangkok

SHAH ALAM, 21 Februari - Kem badminton negara melakar sejarah baharu apabila skuad lelaki muncul juara Kejohanan Berpasukan Asia (BATC) 2022 dengan mengalahkan Indonesia 3-0 di Shah Alam, semalam.Lebih manis, kejayaan menjulang trofi berprestij di Asia itu buat kali pertama dicipta dengan melunaskan dendam kekalahan kepada musuh tradisi itu ketika final edisi 2020.Pemain perseorangan lelaki utama negara Lee Zii Jia berharap skuad itu mencapai sasaran mara ke final Piala Thomas dan Uber 2022 di Bangkok, Thailand Mei ini."Kebanyakkan kita (pemain) terlalu fokus pada gelanggang dan tidak memikirkan tentang menang atau kalah."Walaupun pada set pertama sudah kalah, masih juga fokus dengan gelanggang."Kalau kita (pasukan) berani menang, kita pun kena kena berani kalah," katanya kepada pemberita semalam.

Semalam, Zii Jia menyumbang mata pertama pasukan selepas menundukkan Chico Aura Dwi Wardoyo 14-21, 21-12, 21-10.Walaupun tumbang pada set pertama 14-21, Zii Jia kembali beraksi dengan penuh tumpuan pada set kedua dan berjaya meninggalkan lawannya dengan mata sebanyak 21-12.Kemenangan semalam itu turut berjaya meleburkan harapan Indonesia untuk memenangi gelaran kali keempat berturut-turut sejak 2016.Pencapaian tersebut pastinya memberi suntikan semangat buat para pemain mempamer momentum cemerlang sepanjang musim 2022 ini.Dalam pada itu, pujian tetap wajar diberikan kepada skuad wanita negara meskipun gagal melangkah ke final.Ini kerana mereka turut berjaya memenangi slot automatik ke pusingan akhir Piala Uber dengan layak beraksi di separuh akhir.


'Post mortem' pastikan skuad negara tidak mudah tewas - Faizal Azumu

TAPAH, 20 Februari- Menteri Belia dan Sukan, Datuk Seri Ahmad Faizal Azumu mahu satu 'post mortem' dibuat dan tindakan serius perlu diambil oleh pihak berkaitan susulan kekalahan 1-2 kepada Laos dalam Kejohanan AFF Bawah-23 di Kemboja kelmarin.Sambil melahirkan kekecewaan. beliau berkata, Persatuan Bola Sepak Malaysia (FAM) bersama komuniti bola sepak negara perlu mencari jalan mempertingkatkan prestasi pasukan kebangsaan.“Kita kecewa apabila pasukan kebangsaan yang menyertai kejohanan, kalah. Tentunya kita rasa amat kecewa kerana bola sepak adalah sukan popular di negara kita, sebahagian besar rakyat bermain sukan ini.“Tapi apabila bermain di kejohanan antarabangsa, kita nampak agak lemah. Saya harap FAM mencari jalan bersama komuniti bola sepak seluruh negara, mereka perlu bekerjasama rapat dan cari jalan untuk mempertingkatkan prestasi pasukan kita."Sebagai permulaan, bagaimana untuk mengembangkan bakat-bakat baru sehingga berjaya menubuhkan pasukan dan mempertingkatkan kualiti pemain melalui semangat kerja sepasukan, pastikan kita tidak tewas kepada pasukan-pasukan yang sebelum ini adalah pasukan belasahan kita. Kita nampak terkebelakang," katanya.selepas Kejohanan Futsal Peja Trophy Peringkat Dewan Undangan Negeri (DUN) Chenderiang di Kompleks Sukan Batang Padang, di sini.Pasukan kebangsaan tewas mengejut pada perlawanan pertama Kumpulan B Kejohanan AFF B-23 yang menyaksikan skuad bimbingan Brad Maloney menempah laluan sukar untuk mara ke separuh akhir kejohanan.Skuad kebangsaan tiada pilihan dan wajib menang pada aksi kedua kumpulan esok untuk layak ke peringkat separuh akhir.Ini kerana hanya pemenang bagi kumpulan dan satu penyandang naib juara terbaik akan mara ke separuh akhir pada 24 Februari sebelum perlawanan perlawanan akhir pada 26 Februari.Saingan dalam Kumpulan B hanya membabitkan Malaysia dan Laos selepas Myanmar dan Indonesia menarik diri daripada kejohanan disebabkan penularan COVID-19.


Indonesia juara BATC 2022 wanita

SHAH ALAM, 20 Februari- Skuad badminton wanita Indonesia meraih gelaran juara buat kali pertama pada Kejohanan Badminton Berpasukan Asia (BATC) 2022 pada Ahad.Pada perlawanan akhir yang berlangsung di Pusat Konvensyen Setia City, Shah Alam itu, Indonesia melakar sejarah tersendiri apabila memastikan trofi kejuaraan menjadi milik mereka selepas menewaskan Korea Selatan 3-1.Kemenangan itu sekali gus memastikan Indonesia menebus kekecewaan pada edisi 2018 di Kedah apabila tersingkir di peringkat separuh akhir selepas tewas kepada Jepun.Dalam aksi final itu, perseorangan wanita, Gregoria Mariska Tunjung memulakan langkah juara Indonesia menerusi apabila menang 21-9, 21-10 ke atas Sim Yujin.Korea tidak mudah tunduk, apabila kembali menyamakan kedudukan 1-1 menerusi beregu wanita, Baek Ha Na-Seong Seung Yeon yang menewaskan Febriana Dwipuji Kusuma-Amalia Cahaya Pratiwi 21-15, 14-21, 21-14.Memberi saingan sengit, Indonesia kembali berada di depan selepas perseorangan wanita kedua, Putri Kusuma Wardani mengenepikan cabaran Lee Se Yeon dalam aksi straight set 21-10, 21-18.Gandingan Nita Violina Marwah-Lanny Tria Mayasari kemudian memastikan kejuaraan menjadi milik Indonesia apabila meyumbang mata kemenangan selepas menewaskan Kim Min Ji-Park Min Jeong 23-21, 21-11.


Malaysia lunas dendam terhadap Indonesia, Juarai BATC 2022

SHAH ALAM, 20 Februari- Skuad lelaki negara menamatkan dominasi Indonesia seterusnya melunaskan 'dendam' lama apabila merangkul gelaran sulung pada Kejohanan Badminton Berpasukan Asia (BATC) 2022.Skuad lelaki negara berjaya menundukkan musuh tradisi itu 3-0 dalam aksi final yang berlangsung di Pusat Konvensyen Setia City, pada petang Ahad.Indonesia tampil dalam aksi final itu sebagai juara bertahan tiga kali berturut-turut selepas menjuarainya bermula edisi pertama pada 2016 di Hyderabad, 2018 di Kedah dan 2020 di Manila.Pertemuan pada petang Ahad ini, bagaikan ulangan aksi final edisi 2020 di mana Malaysia tumpas 1-3.Pada aksi hari ini, jaguh perseorangan lelaki negara, Lee Zii Jia menyumbang mata pertama pasukan selepas menundukkan Chico Aura Dwi Wardoyo 14-21, 21-12, 21-10.Walaupun dikejutkan dengan kekalahan set pertama, 14-21. Zii Jia kembali beraksi dengan penuh tumpuan pada set kedua dan berjaya meninggalkan lawannya dengan mata sebanyak 21-12, seterusnya mengheret perlawanan ke set penentuan.Pada aksi di set penentuan menyaksikan juara seluruh England 2021 itu diberikan tentangan sengit oleh Chico, namun Zii Jia dilihat menggunakan segala pengalaman yang dimilikinya bagi menokhtahkan kemenangan 21-10 sekali gus memberikan mata pertama buat skuad negara.Rentak kecemerlangan Zii Jia diteruskan beregu lelaki, Aaron Chia-Soh Wooi Yik yang mengekalkan rekod tanpa kalah ke atas Leo Rolly Carnando-Daniel Marthin apabila menang 17-21, 21-13, 21-18 untuk menyumbang mata kedua.Situasi sama dialami beregu ketujuh dunia itu apabila tumpas 17-21 di set pertama, Namun mereka bangkit di set kedua dengan permainan lebih kemas untuk menang selesa 21-13.  Bersambung di set ketiga, aksi berlangsung sengit namunAaron dan Wooi Yik berjaya memanfaatkan kesilapan lawan untuk menang 21-18.Mata kemenangan Malaysia dalam perlawanan itu disumbangkan perseorangan kedua, Ng Tze Yong yang mengetepikan cabaran Leonardo Imanuel Rumbay 21-14, 21-15.Ng Tze Yong yang diturunkan selaku pemain ketiga memberikan mata kemenangan buat Malaysia yang tidak berdepan masalah untuk menguasai permainan dan memastikan kejuaraan BATC milik Malaysia.Terdahulu, skuad lelaki negara mara ke final selepas menewaskan Korea Selatan 3-0 dalam aksi separuh akhir yang berlangsung di Pusat Konvensyen Setia City, semalam.Indonesia pula mengesahkan tempat bagi perebutan gelaran juara selepas membenam cabaran Singapura 3-2 dalam satu lagi aksi separuh akhir.Pada aksi final edisi 2020 di Filipina, skuad lelaki negara terpaksa akur apabila tewas 1-3 di tangan Indonesia.


SABAH FC: tekad kembalikan zaman kegemilangannya

KOTA KINABALU, 20 Februari- Pesanan dan harapan rakyat Sabah melihat kembali zaman emas bola sepak Negeri Di Bawah Bayu itu akan dipikul sewajarnya pada musim ini.Ketua Jurulatih Sabah FC, Datuk Ong Kim Swee memberi keyakinan, skuad The Rhinos bakal tampil habis baik bagi merealisasikan amanat tersebut.Beliau juga menyahut cabaran dibuat Ketua Menteri Sabah, Datuk Hajiji Noor yang menyatakan harapannya agar kegemilangan pasukan kebanggaan peminat bola sepak Sabah itu kembali menyerlah, khususnya dengan barisan pemain baharu yang dilihat lebih mantap musim ini."Sabah pernah menjadi antara pasukan bola sepak elit negara yang melahirkan ramai bintang seperti Datuk James Wong, Datuk Hasan Sani, Matlan Marjan dan Datuk Peter Rajah."Justeru, saya ingin melihat Sabah kembali menjadi pasukan hebat yang amat digeruni dan dihormati bukan sahaja di peringkat kebangsaan tetapi juga di rantau ini," katanya pada pelancaran jersi pasukan Sabah FC untuk musim baharu Liga Super, di Pusat Beli Belah Imago, Kota Kinabalu.Hadir sama, Ketua Pegawai Eksekutif Sabah FC, Khairul Firdaus Akbar; Pengarah Sabah FC, Datuk Dr Jelani Hamdan dan Kim Swee.Justeru beliau berharap sokongan padu semua pihak agar Sabah FC kembali menjadi pasukan yang digeruni.Bagi musim 2022, Sabah FC menampilkan pemain import dari Brazil, Jepun, Korea Selatan dan Indonesia selain turut dibarisi empat pemain kebangsaan iaitu Khairul Fahmi Che Mat, Dominic Tan, Mohd Rizal Mohd Ghazali dan Baddrol Bakhtiar serta tiga bekas pemain Harimau Malaya, Amri Yahyah, Irfan Fazail dan Nazirul Naim Che Hashim.Mengenai jersi baharu Sabah FC, Hajiji menyatakan kegembiraannya apabila mengetahui jersi pasukan kali ini digabungkan dengan elemen tempatan seperti corak tradisi 'Linangkit' dan kontur Gunung Kinabalu yang disifatkan sebagai cara menarik untuk menjana pendapatan melalui penjenamaan pasukan.Sabah FC menamakan jersi perlawanan di tempat sendiri sebagai 'My Skin', manakala 'Dua Belas' ialah nama jersi tempat lawan yang ditaja oleh Lotto untuk tahun kedua berturut-turut.


Ahmad Faizal harap skuad Harimau Malaya kembali digeruni

KUALA LUMPUR, 20 Februari - Impak positif mampu dijelmakan jurulatih baharu skuad Harimau Malaya, Kim Pan Gon.Keyakinan tersebut disuarakan Menteri Belia Dan Sukan, Datuk Seri Ahmad Faizal Azumu.Jelas beliau, kehadiran Pan Gon bersama staff kejurulatihan berpengalaman mampu meningkatkan status skuad negara untuk kembali menjadi antara pasukan yang disegani di peringkat antarabangsa."Tentunya pemilihan beliau (Kim Pan Gon) telah dibuat dengan penuh teliti, dan saya percaya jika kita semua bekerjasama menjalankan peranan masing-masing, tentunya kita akan mampu meningkatkan prestasi pasukan kita dan saya harap sangat-sangat supaya pasukan bola sepak negara kita akan mencapai satu tahap yang sepatutnya, dengan sokongan daripada para peminat sukan bola sepak di negara kita ini," katanya selepas menyertai program Coffee Ride KL Car Free Morning 2022, di sini.Ahmad Faizal berkata bekas pengarah pasukan kebangsaan Persatuan Bola Sepak Korea (KFA) berusia 52 tahun itu perlu diberi peluang dan ruang dalam usahanya membawa perubahan positif kepada skuad Harimau Malaya.Pan Gon, yang juga bekas ketua jurulatih Hong Kong, dilantik bagi menggantikan Tan Cheng Hoe yang melepaskan jawatan bulan lepas sebagai mengambil tanggungjawab ke atas kegagalan Malaysia di Kejuaraan Piala Persekutuan Bolasepak ASEAN (AFF) di Singapura tahun lalu.Pan Gon tiba di Malaysia minggu lalu bersama empat pembantu, termasuk penolong jurulatih, Pau Marti Vicente dan jurulatih analisis prestasi pasukan, Lim Jaehun.


Badminton: BAM puji prestasi Siti Nurshuhaini di BATC 2022

SHAH ALAM, 20 Februari- Prestasi memberangsangkan pemain perseorangan wanita, Siti Nurshuhaini Azman pada Kejohanan Badminton Berpasukan Asia (BATC) 2022 perlu diambil perhatian.Pengarah Kejurulatihan (perseorangan) Persatuan Badminton Malaysia (BAM), Wong Choong Hann berkata, pemain berusia 18 tahun itu berpotensi untuk maju dan melangkah lebih jauh."Permainan yang dipamerkan Siti boleh digilap dan beberapa kelemahan juga boleh dibaiki.Dia mempunyai asas permainan yang baik namun perlu memperbanyakkan jenis dan corak permainan mendapatkan mata," katanya.Tambah Choong Han, meski akur dengan kekuatan pasukan lawan yang lebih matang, prestasi yang ditunjukkan keseluruhan pasukan wajar dibanggakan.Terdahulu, skuad wanita negara terkandas di pusingan separuh akhir selepas tewas 0-3 di tangan Korea Selatan semalam.Bagaimanapun, Malaysia yang muncul juara Kumpulan Y layak secara merit ke pusingan akhir Piala Uber 2022 di Bangkok, Thailand, Mei depan.Korea Selatan dijadualkan bertemu Indonesia pada aksi Final selepas memperoleh kemenangan percuma akibat penarikan diri pasukan Jepun.


Program 'KL Car Free Morning' wajar diteruskan, pupuk budaya hidup cergas

KUALA LUMPUR, 20 Februari- Program KL Car Free Morning berupaya memupuk budaya hidup cergas dalam kalangan masyarakat.Menteri Belia dan Sukan, Datuk Seri Ahmad Faizal Azumu berkata program berkenaan kini dianjurkan pada setiap Ahad berbanding pada minggu pertama dan ketiga sebelum ini.Beliau yang turut menyertai acara berbasikal, berharap program tersebut dapat diteruskan dengan pelbagai aktiviti menarik."Bagi menyokong hasrat kerajaan untuk menjaga kelestarian alam; dan kita mengadakan program berbasikal, beriadah, 'jogging' dan sebagainya, namun kita masih mengikut SOP yang telah ditetapkan hanya tidak lebih daripada 1,000 peserta untuk hari ini."Saya berharap agar program kerjasama Kementerian Wilayah dengan kementerian-kementerian lain akan dapat kita teruskan dari semasa ke semasa kerana kita dapat melihat kemeriahannya sambil kita dapat memberi kesedaran kepada orang ramai untuk kekal hidup cergas dan aktif," katanya.Beliau berkata kepada pemberita selepas tamat menyertai acara berbasikal sempena Program Coffee Ride KL Car Free Morning 2022 di ibu negara.


Tiga lagi pemain skuad bola sepak B-23 negara positif COVID-19

KUALA LUMPUR, 20 Februari  - Tiga pemain Skuad B-23 Kebangsaan disahkan Positif COVID-19 selepas menjalani ujian di hotel penginapan di Phnom Penh, Kemboja, semalam. Perkara itu disahkan Persatuan Bola sepak Malaysia (FAM) di laman sosialnya.Tiga pemain tersebut ialah Abdul Hanafie Tokyo, Zainal Abidin Jamil dan T. Saravanan.

Turut disahkan positif penolong jurulatih, Khan Hung Meng. "Ketiga-tiga pemain serta penolong jurulatih berkenaan telah diasingkan serta-merta daripada aktiviti bersama pasukan dan akan menjalani ujian PCR, pagi ini."Dua pemain yang sebelum ini positif COVID-19 ketika ujian PCR semasa tiba di Lapangan Terbang Antarabangsa Phnom Penh iaitu Fahmi Daniel Zaaim dan Shafi Azswad Sapari, dijangka bebas daripada tempoh isolasi masing-masing hari ini atau esok, tertakluk pada keputusan ujian PCR terkini mereka sebelum dibenar kembali menyertai latihan bersama pasukan" menurut kenyataan itu.


City tewas kepada Spurs di laman sendiri

MANCHESTER, 20 Februari - Dua gol jaringan penyerang sensasi, Harry Kane membantu Tottenham Hotspur mencatat kemenangan luar jangka mengalahkan pendahulu Liga Perdana Inggeris, Manchester City 3-2 di laman lawan.

Tottenham yang tewas tiga perlawanan berturut-turut sebelum ini, membuka jaringan seawal minit keempat menerusi Dejan Kulusevski yang menyudahkan umpanan tepat daripada Son Heung Min.

City menyamakan kedudukan pada minit ke-33, hasil kesilapan penjaga gawang Spurs, Hugo Lorris yang gagal menepis dengan kemas hantaran lintang Raheem Stering.

Peluang yang terhidang dimanfaatkan sepenuhnya oleh Ilkay Gundogan.

Kane kemudiannya meletakkan Tottenham kembali di hadapan dengan menolak masuk hantaran Son pada minit ke-59.

City dilihat berjaya mencuri satu mata setelah Riyad Mahrez menyempurnakan sepakan penalti pada minit ke-90.

Kane bagaimanapun menanduk masuk gol kemenangan pada masa kecederaan bagi memastikan Spurs meraih tiga mata penuh.

Dengan Liverpool mencatat kemenangan 3-1 mengalahkan Norwich, jurang antara City dengan The Reds kini hanya tinggal enam mata.


Skuad lelaki negara yakin julang trofi BATC 2022

SHAH ALAM, 20 Februari  - Skuad badminton lelaki negara berpeluang mencipta sejarah muncul juara Kejohanan Badminton Berpasukan Asia (BATC) buat kali pertama apabila bakal membuat perhitungan dengan musuh tradisi Indonesia dalam perlawanan akhir.Pemain perseorangan utama negara, Lee Zii Jia sudah pasti tidak mahu mensia-siakan peluang beraksi di hadapan penyokong sendiri di Pusat Konvensyen Setia City sekali gus merealisasikan impian menjulang trofi BATC 2022.“Sudah sampai akhir siapa tidak mahu jadi juara, sasaran seterusnya adalah menjadi juara,” katanya kepada pemberita.Skuad lelaki negara menepati ramalan apabila mengesahkan tiket ke perlawanan akhir selepas menewaskan Korea Selatan 3-0 dalam aksi separuh akhir.Juara Seluruh England itu yang menyumbang mata pertama negara selepas menewaskan Jeon Hyeok Jin 13-21, 21-13, 21-15 berharap dapat memperkemaskan gaya permainannya termasuk menyesuaikan permainan dengan arah angin ketika dalam gelanggang yang menjejaskan konsentrasinya selain mengurangkan kesilapan mudah dalam perlawanan petang esok (Ahad).Sementara itu, pemain beregu lelaki, Soh Wooi Yik yang kecewa dengan prestasi buruk dalam perlawanan menentang Jepun pada Jumaat lalu, mengakui melepaskan geram dengan ‘membaling’ jersi ke arah peminat selepas menempuh perlawanan mendebarkan bersama Aaron Chia, mengalahkan Kim Hwi Tae-Kim Jaehwan 21-14, 20-22, 21-19 semalam (Sabtu).Pemenang pingat gangsa Sukan Olimpik Tokyo itu tewas mengejut kepada gandingan ke-857 dunia Ayato Endo-Yuta Takei dari Jepun 21-23, 16-21 dalam aksi terakhir Kumpulan B.“Kalah dengan pasangan ranking lebih rendah dan saya semestinya tidak selesa dengan kekalahan itu namun saya tetap puas hati menang perlawanan ini,” katanya.Bagi Aaron pula, beliau berharap rakan sepasukan kekal fokus untuk menjuarai BATC 2022 memandangkan mereka mempunyai kelebihan dibarisi skuad utama berbanding Indonesia yang mempertaruhkan skuad kedua mereka dalam edisi kali ini.Bagi seorang lagi pemain perseorangan lelaki negara, Ng Tze Yong yang mengesahkan mata kemenangan negara selepas mengatasi Kim Joo Wan 19-21, 21-16, 21-12, beliau berharap dapat mempamerkan prestasi lebih baik dalam aksi terakhir.

“Bukan sahaja mesti menang, tapi sudah pasti kami akan bermain bersungguh-sungguh,” katanya.Sementara itu, dalam satu lagi aksi separuh akhir, Indonesia mengesahkan pertemuan dengan Malaysia di pentas akhir selepas menewaskan Singapura 3-2, untuk memburu kejuaraan keempat berturut-turut.


KDA FC juara Piala SMJ

LIKAS, 19 Februari- Pasukan Kedah Darul Aman FC (KDA FC) kekal di tangga teratas dengan perbezaan jaringan sekaligus dinobat juara sulung Piala Sabah Maju Jaya (SMJ), meski tewas di tangan tuan Rumah SABAH FC pada perlawanan terakhir pada malam Jumaat.Ketua Jurulatih KDA FC, Aidil Sharin Sahak berkata, Ia permulaan yang baik terutama dalam rangka mempersiapkan pasukan menghadapi saingan Liga Malaysia musim ini.Tambah beliau, objektif menyertai perlawanan pemanas badan itu tercapai...dengan barisan kejurulatihan dapat mengenal pasti kekuatan dan kelemahan pasukan sebelum aksi sebenar yang dijadualkan bermula 4 Mac.

Beliau turut berpuas hati dengan prestasi anak buahnya apabila setiap perancangan dan strategi yang dirancang, berjaya diterjemahkan.

"Apa yang penting, objektif kita tercapai dengan pemain yang baik, kecergasan pemain dan persiapan pemain (yang baik) dalam perlawanan pertama di Sabah."Kita nampak kelemahan dan kekurangan, dari situ kita akan baiki (permainan),” katanya.KDA FC unggul di tempat pertama meski berkongsi enam mata dengan TRW Kelantan FC di tempat kedua dan Sabah FC di tempat ketiga.Sementara itu, Sarawak United di tangga terbawah tanpa memungut sebarang mata.Kejohanan secara ‘round robin’ itu berlangsung di Stadium Likas di sini bermula 12 Februari lalu dan berakhir Jumaat malam itu menyaksikan KDA FC tewas 0-1 kepada Sabah FC pada perlawanan terakhir.


BATC 2022: Skuad wanita kandas saingan separuh akhir

SHAH ALAM, 19 Februari- Hasrat skuad wanita negara beraksi di pentas akhir tidak kesampaian, selepas tumpas kepada Korea Selatan 0-3 dalam aksi separuh akhir Kejohanan Badminton Berpasukan Asia (BATC) 2022.Pasukan Malaysia yang diletakkan sebagai pilihan kedua kejohanan, gagal bermula dengan baik pada pertandingan yang berlangsung di Pusat Konvensyen Setia City, apabila jaguh perseorangan wanita negara S.Kisona dikalahlah 16-21 oleh Sim Yujin dalam set pertama.Meskipun mendahului enam mata iaitu pada kedudukan 10-6 pada set kedua, kesilapan demi kesilapan yang dilakukan Kisona membolehkan perseorangan Korea itu, yang juga pemain ranking ke-49 dunia, kembali menguasai permainan dan seterusnya memenangi set kedua 21-17 untuk menyumbang mata sulung kepada pasukannya. Sementara itu, dalam saingan kedua,pasangan harapan negara Pearly Tan dan Valeree Siow juga gagal menyamakan kedudukan buat Malaysia.Pasangan beregu berkenaan tidak dapat memenuhi ramalan apabila mudah ditundukkan 15-21, 14-21, dalam masa hanya 38 minit oleh Baek Ha Na-Seong Seung Yeon, justeru membolehkan Korea Selatan meraih mata kedua merekaPerseorangan ketiga negara, Siti Nurshuhaini Azman kemudian berjaya menghidupkan api kebangkitan negara dengan memberi tentangan kepada Lee Se Yeon.Setelah tewas 11-21 pada set pertama kepada Lee See Yeon, pemain berpotensi itu wajar dipuji apabila beliau menunjukkan semangat juang yang tinggi untuk menguasai set kedua 21-15.Bagaimanapun, Siti Nurshuhaini agak keletihan pada set penentuan yang menyaksikan See Yeon menundukkannya 21-13, sekali gus menamatkan kempen Malaysia membawa pasukan negara ke pusingan akhir untuk kali kedua sejak BATC dianjurkan pada 2016.Namun seakan hilang fokus, Siti Nurshuhaini gagal mengulangi prestasi sama pada set penentuan sekaligus tewas 13-21.Sementara itu, Malaysia mencapai sasaran untuk mara ke separuh akhir pada kejohanan kali ini selepas muncul juara Kumpulan Y dan seterusnya melayakkan diri ke pusingan akhir Piala Uber di Bangkok, Thailand, Mei ini.Pada perlawanan akhir yang dijadualkan pada 10 pagi Ahad, Korea Selatan akan bertembung Indonesia yang diberi laluan percuma ke final setelah lawan mereka, Jepun, menarik diri pada saat-saat akhir.


FAP hasrat wujudkan kembali Liga Bola Sepak Tempatan

GEORGE TOWN, 19 Februari- Persatuan Bola Sepak Pulau Pinang (FAP) berhasrat mewujudkan kembali Liga Bola Sepak Tempatan di negeri itu. Presidennya, Mohd Azizudin Mohd Shariff berkata ia dijangka akan dilangsungkan selepas Aidilfitri tahun ini.Liga tersebut dihentikan sejak lima tahun lalu akibat masalah kewangan dan tumpuan kejurulatihan. "Berapa banyak kelab yang dah main liga kebangsaan lahir daripada divisyen 1 Pulau Pinang agak mengecewakan juga lah, sudah lima tahun dah sampai masa FAP dengan kekuatan Majlis Persatuan kita akan cuba langsungkan balik mungkin selepas raya," katanya.Beliau memaklumkannya pada sidang media selepas Mesyuarat Agung luar biasa FAP di Majlis Sukan Negeri Pulau Pinang.  Ujarnya, setakat ini, 80 pasukan masih berada bawah naungan FAP. Satu pertandingan bola sepak akan diadakan dalam masa terdekat sebagai pembuka tirai kepada penganjuran kembali Liga Bola Sepak Tempatan itu.


PBNS bakal bina stadium baharu

SEREMBAN, 18 Februari- Presiden Persatuan Bola Sepak Negeri Sembilan (PBNS) Tunku Syed Razman Tunku Syed Idrus Al-Qadri berharap untuk membina stadium baharu selain menyediakan pusat latihan terbaik kepada pemain bola sepak di negeri itu.    Bagaimanapun, fokus utama buat masa ini adalah menguruskan  PBNS dengan baik demi pembangunan bola sepak terutama program di peringkat akar umbi.    "Apa yang saya nak tekankan juga adalah bagi penggal 2022 hingga 2025 ini, kita hanya melihat perkembangan futsal bola sepak wanita dan juga akar umbi untuk akademi, kita tingkatkan lagi," kata Tunku Syed Razman.Beliau berkata demikian selepas menghadiri kongres PBNS di Seremban.   Tunku Syed Razman yang juga Tunku Besar Tampin kekal sebagai Presiden PBNS untuk penggal 2022-2025 apabila menang tanpa bertanding pada kongres persatuan berkenaan. Setiausaha Kerajaan Negeri Sembilan, Datuk Dr Razali Ab Malik juga menang tanpa bertanding mengekalkan jawatan Timbalan Presiden.  Jawatan Naib Presiden dibarisi muka baharu iaitu Datuk Bandar Majlis Bandar Raya Seremban, Datuk Masri Razali manakala Exco Pembangunan Belia dan Sukan negeri, Datuk Mohamad Taufek Abd Ghani dan Saaran Nadarajah masing–masing mengekalkan jawatan yang disandang itu pada penggal lalu.


MUFC masih perlu masa mantapkan pasukan

MELAKA, 18 Februari- Walaupun kekurangan dua pemain dalam aksi persahabatan sebelum Liga Super membuka tirai, Skuad Melaka United FC (MUFC) mula menunjukkan kerjasama yang baik.  Menurut Jurulatih MUFC, Risto Vidakovic, beliau masih menunggu Sony Norde dan Ifedayo Olusegun untuk memantapkan lagi momentum pasukan itu.  Bagaimanapun katanya, pemain kini semakin selesa untuk beraksi bersama walaupun memiliki masa yang singkat untuk berlatih dan mencari keserasian.  "Saya rasa dengan lebih banyak masa yang diberi nanti kami akan jadi lebih baik, ya kita kehilangan beberapa pemain buat masa ini, tapi tidak mengapa.""Bagaimanapun, pasukan bekerja dengan baik, kita ikut apa yang dirancang, main seperti yang diarahkan, jadi saya rasa ia akan jadi lebih baik," kata Vidakovic. Vidakovic ditemui selepas aksi persahabatan menentang Terengganu FC di Stadium Hang Jebat, malam tadi.  Sementara itu, pengendali Terengganu FC, Nafuzi Zain berkata, beberapa perkara perlu dibaiki pasukannya antaranya fokus pasukan ketika beraksi.  Katanya, walaupun musim lepas TFC dilihat cemerlang dalam beberapa perlawanan namun ia tidak menjanjikan keputusan sama musim ini jika tidak bersungguh-sungguh.  "Yang penting bagi saya terutama pemain dari segi fokus. dan persediaan untuk diri sendiri, jangan ada sikap ambil mudah," kata Nafuzi. TFC semalam menang 1-0 ke atas MUFC menerusi jaringan penalti Jordan Mintah pada minit ke 76.


Joaquin Niemann pendahulu hari pertama di Riviera

LOS ANGELES, 18 Februari- Joaquin Niemann membenam sembilan birdie untuk mencatat lapan bawah par 63 sekali gus muncul pendahulu dengan kelebihan tiga pukulan dalam pusingan pertama The Genesis Invitational Jelajah PGA pada Khamis.Pemain Chile berusia 23 tahun itu yang mengakui lapangan Riviera Country Club adalah salah satu lapangan kegemarannya dalam Jelajah PGA, dan merasa seperti beraksi di laman sendiri."Saya merasakan aksi hari ini menjadi salah satu hari terbaik saya"."Kebanyakan pukulan yang saya lakukan menjadi, saya memukulnya dengan sangat dekat sehingga menjadikannya lebih mudah," tambah Niemann, yang memburu gelaran kedua untuk selepas di Greenbrier pada 2019."Keadaan lapangan juga agak bagus hari ini dan cauca tidak begitu berangin. Jadi ya, saya rasa keseluruhan perlawanan hari ini cukup bagus," kata Niemann, yang mencatat tiga pukulan di hadapan empat pemain yang berkongsi kedudukan kedua dengan lima bawah par 66.Kelompok tersebut termasuk juara bertahan Max Homa, pemenang major tiga kali Jordan Spieth, pemenang Terbuka Phoenix minggu lalu Scottie Scheffler dan Cameron Young.-AFP


Widad K-League meriahkan kancah bola sepak Kedah

ALOR SETAR, 18 Februari- Aktiviti sukan bola sepak di Kedah kembali meriah dengan penganjuran Liga Tempatan Kedah atau dikenali sebagai Widad K-League 2022.  Widad K-League 2022 akan merangkumi lima kejohanan bola sepak iaitu KFA Junior Cup, Piala Menteri Besar, Piala KFA 2022, KFA Futsal League, KFA Beach Soccer. Presiden Persatuan Bolasepak Kedah, KFA, Dato’ Seri Muhammad Sanusi Md Nor berkata, kesemua kejohanan tersebut akan diadakan secara berperingkat-peringkat bermula Februari hingga Disember ini. Pertandingan pertama adalah KFA Junior Cup yang melibatkan pasukan Bawah 12 Tahun Kenari Kid dan pasukan jemputan yang akan diadakan pada 26 Februari. "Semua kejohanan yang dianjurkan dalam Widad K-League ini saya yakin dapat memeriahkan semula kesuraman bolasepak di kedah.""Bukan saja di Kedah tetapi seluruh negara, In Shaa Allah dengan penganjuran ini kita akan cungkil bakat-bakat baru bukan saja dikalangan pemain, malah dikalangan jurulatih, pengadil, dan industri bolasepak yang mana ia melibatkan macam sektor," kata Muhammad Sanusi.Beliau bercakap kepada pemberita selepas melancarkan Widad K-League 2022 di Alor Setar, Kedah.


Piala Menteri Wilayah Persekutuan: Negeri Sembilan benam KL City 2-10

KUALA LUMPUR, 17 Februari - Negeri Sembilan FC muncul juara Piala Menteri Wilayah Persekutuan, selepas menundukkan tuan rumah Kuala Lumpur (KL) City FC dengan jaringan 2-0.Pada aksi mendebarkan di Stadium Bola Sepak Kuala Lumpur, Cheras itu, Negeri Sembilan membuka tirai jaringan pada minit ke-11 menerusi pemain import dari Brazil Matheus Alves Leandro.Skuad Hobin Jang Hobin kemudian menggandakan jaringan pada minit ke-90, menerusi sepakan penalti pemain import dari Perancis Herold Goulon.Negeri Sembilan membawa pulang hadiah wang tunai RM30,000 selaku juara, manakala KL City pula menerima sumbangan bernilai RM1.5 juta daripada Kementerian Wilayah Persekutuan, Yayasan Wilayah Persekutuan, Dewan Bandaraya Kuala Lumpur (DBKL).Turut hadir menyaksikan perlawanan itu ialah Menteri Wilayah Persekutuan Datuk Seri Shahidan Kassim, Menteri Komunikasi dan Multimedia merangkap Presiden KL City Tan Sri Annuar Musa serta Ahli Parlimen Shah Alam yang juga Presiden Persatuan Bola Sepak Kuala Lumpur (KLFA) Khalid Abdul Samad.

Terdahulu peminat skuad ‘The City Boys’ itu turut meraikan kemenangan Piala Malaysia 2021 bersama KL Legends menerusi perarakan di sekitar stadium keramat itu.KL City kendalian Bojan Hodak muncul juara selepas menewaskan Johor Darul Ta’zim (JDT FC) 2-0 pada ulang tahun ke-100 Piala Malaysia, tahun lepas.Sementara itu, pasukan veteran X-Selangor mencatatkan kemenangan tipis 1-0 ke atas pasukan tuan rumah KL Legend dalam Piala Juara Lembah Klang petang tadi. - BERNAMA